description: Музыкальны гурт “Яблычны чай” («Apple tea») называюць «лепшым беларускім джазавым экспартам».

title: Барабаншчык Аляксандр Сапега: "Калісьці мы марылі, што Мінск стане сапраўднай джазавай сталіцай"

maintext: Сённяшні госць “Народнай Волі” адзін з яго заснавальнікаў, знакаміты барабаншчык і стваральнік фестывалю «Барабанны біт» Аляксандр Сапега. – Аляксандр, у вас ёсць нейкае тлумачэнне таму, што за апошнія 25 гадоў у нашай краіне так і не з’явілася джазавага калектыву вашага ўзроўню? – Ну чаму, у Беларусі ёсць нядрэнныя бэнды. Але, магчыма, яны не такія прыкметныя, таму што іграюць не сваё. А «Apple tea» – гэта ж перш за ўсё аўтарская музыка. Мы і цяпер над новым альбомам працуем. – Не так даўно на сваёй старонцы ў адной з сацыяльных сетак вы напісалі: «Чаму беларусы не шануюць сваіх музыкантаў і плацяць...

fasttext_language: be


description: Гісторыя кожнай беларускай сям’і – гэта вялікая драма, на падставе якой можна здымаць сапраўдныя галівудскія фільмы. І адзін з іх абавязкова прысвяціць Стаброўскім, пра гісторыю якіх распавядае стары альбом з фотаздымкамі. Найслыннейшы прадстаўнік роду – Іосіф Іосіфавіч, памёр 50 гадоў таму, 15 студзеня 1968 года, загадзя зрабіўшы па сабе помнік. Таму што разумеў: ад савецкай улады ён гэтага не дачакаецца.

title: Род Стаброўскіх: паміж вайною і музеем

maintext:
Археолаг, вынаходнік, стваральнік музея Іосіф Стаброўскі (1870-1968) пражыў 98 гадоў насычанага падзеямі жыцця. Як і многія яго продкі з роду Стаброўскіх гербу “Любіч”, вядомага на працягу 400 гадоў, ён быў прафесійным вайскоцам — больш як паўстагоддзя аддаў службе.
Стаброўскія ў Орлавічах. 1891 год
Яго дзед Вінцэнт Стаброўскі (1775-1868) ў 1807 годзе праявіў свае здольнасці ў бітве пад Генсльбергам, за што імператар Аляксандр І уручыў яму Ордэн Свягой Ганны ІІІ ступені. Тройчы жанаты, ён пакінуў вялікую сям’ю. Але ні імператарскі ордэн, ні сям’я не здолелі яго абараніць, калі падчас паўстання 1863-1864 гадоў ён паслаў «к ібені матары» рускага станавага прыстава. За гэта, маючы ўжо 78 гадоў, адсядзеў некалькі месяцаў у Гродзенскай турме. А пасля яшчэ выплаціў штраф у 100 рублёў срэбрам. Падарванае здароўе ужо не аднавілася. Ён быў пахаваны побач з Мілавідскай уніяцкай царквою, будаўніцтва якой фундаваў. Гэта недалёка ад месца, дзе 2 чэрвеня 1863 года абдылася самая вядомая бітва часоў паўстання.
Вінцэнт Стаброўскі (1775-1868)
Другі дзед Іосіфа Стаброўскага па маці – Адольф Масальскі быў сасланы ў нерчынскія руднікі за ўдзел у паўстанні 1863-1864 гадоў. А родны дзядзька, Карл Масальскі, быў растраляны ў Слоніме 5 жніўня 1863 года побач з малым каналам Агінскага.
Сям’я Стаброўскіх з княгіняй Канстанцыяй Масальскай. 1880-я гады
Бацька Іосіфа Стаброўскага – Іосіф Вікенцьевіч атрымаў ордэн Святой Ганны ІІІ-й ступені з мячамі за абарону Севастопаля ў Крымскай вайне 1853-1856 гадоў. А пасля да самай смерці ў 1891 годзе амаль паўстагоддзя мучыўся з кавалкам разарванай бомбы ў грудзях.
Дзядзька Антон Вікенцьевіч Стаброўскі – уладальнік маёнткаў Крупляны, Марыямпаль і Орлавічы. Удзельнік венгерскага пахода 1849 года, Крымскай вайны 1853-1856 гг. З пачаткам руска-турэцкай вайны 1877-1878 года ён, ужо ў даволі сталым узросце, дамагаўся дазволу вярнуцца ў войска. Не дазволілі. Памёр у 1915 годзе і пахаваны ў Моўчадзі.
Браты Іосіф і Антон Стаброўскія, удзельнікі Крымскай вайны
З войскам звязаў свой лёс і родны брат Іосіфа – Казімір, таксама выпускнік Полацкага кадэцкага корпусу і Канстанцінаўскай артылерыйскай школы. Быў падпаручнікам палявой артылерыі і служыў на фабрыцы амуніцыі ў Екацярынаслаўлі. Забіты бальшавікамі.
Казімір Стаброўскі, родны брат Іосіфа Стаброўскага
Падаліся ў войска і пляменнікі Іосіфа Стаброўскага Альгерд і Антон, сыны яго дваюраднага брата Браніслава. Праўда, Антон, які камандаваў артылерыйскай батарэяй, загінуў у першай сусветнай. Пахаваны ў Моўчадзі побач з дзедам, у гонар якога быў названы. А вось дзе пахаваны Альгерд – невядома. Ён загінуў падчас Грамадзянскай вайны ў Расіі.
Браніслаў Стаброўскі з сям’ёй
Яшчэ адзін дваюрадны брат Іосіфа Стаброўскага – Казімір, быў вядомым для свайго часу мастаком і артыстам. У 1904 годзе ён нават заснаваў Школу прыгожых мастацтваў у Варшаве. У 1900 годзе за карціну “Цішня вёскі” на міжнароднай выставе ў Парыжы ён атрымаў сярэбраны медаль. Яго карціны знаходзяцца ў музеях Мюнхена, Дрэздэна, Венецыі і Варшавы. Напярэдадні першай сусветнай вайны ён намаляваў серыю карцін, у якіх прадбачліва адчуваў будучую катастрофу.
Казімір Стаброўскі і рэпрадукцыя яго карціны “Пярун”
Іосіф Стаброўскі, як і многія іншыя прадстаўнікі яго роду, быў чалавекам разнастайных цікавасцяў. Ён паспеў палавіць рыбу на Каспійскім моры, абследаваў месцы баёў з Шамілем, паўдзельнічаў у складанні пяцівёрстнай карты Паўночнага Каўказа, арганізаваў і кіраваў метэрэалагічнай станцыяй, чытаў для салдат лекцыі пра найноўшыя навуковыя адкрыцці, ды і сам зрабіў шэраг вынаходніцтваў (удасканаліў шрапнель і тэлефон), назіраў за будаўніцтвам чыгуначнага маста праз раку Волга, удзельнічаў у асушцы балот у ваколіцах Масквы, ды скончыў Маскоўскі археалагічны інстытут, раскопваў курганы на Слонімшчыне і захапляўся фатаграфіяй.
Іосіф Стаброўскі з жонкай Амеліяй-Веранікай. 19.11.1916
Падчас першай сусветнай Іосіф Стаброўскі даслужыўся да палкоўніка, камандаваў артылерыйскай брыгадай, атрымаў шэраг узнагарод, сярод якіх ордэн Святой Ганны ІІ ступені з мячамі і Святога Раўнаапостальнага князя Уладзіміра ІІІ і ІV ступеняў. 18 мая 1915 года у баі з немцамі на рацэ Раўцы пад Баржынёвым быў атручаны ўдушлівымі газамі. Пасля рэвалюцый 1917 года пэўны час ваяваў на баку бальшавікоў у Заволжы. Але ў 1921 годзе вярнуўся на Слонімшчыну ў родны маёнтак Орлавічы. І нечакана страціў спачатку жонку Амелію-Вераніку, затым у 1924-м 21-гадовага сына Міраслава, а ў 1927-м 20-гадовую дачку Ірэну. Пасля гэтага ён з галавой сыходзіць у археалагічныя даследаванні, а 20 верасня 1929 года засноўвае Слонімскі музей, на адкрыццё якога прыехаў прэзідэнт Польшчы Ігнацій Масціцкі.
Дзеці Іосіфа Стаброўскага Міраслаў і Ірэна
А ў 1931 годзе Іосіф Стаброўскі ажаніўся другі раз, на Эльміры Магамедаўне Байрашэўскай, якая падаравала яму дачку Дзіляру. За наступнае дзесяцігоддзе Іосіф Стаброўскі паспеў аддаць палову сваёй маёмасці на набыццё пяці тысяч экспанатаў для музея. Другую – забралі бальшавікі ў 39-м. Музей жа быў нацыяналізаваны.
Эльміра і Дзіляра Стаброўскія
У выніку частка найбольш каштоўных прадметаў з яго адправілася ў Баранавіцкі музей і Літаратурны музей СССР, як лісты з аўтографамі А. Пушкіна, Г. Дзяржавіна, Л. Талстога, таксама частка экспанатаў, як напрыклад, шахматная дошка Льва Сапегі і абразы, знікшыя падчас нямецкай акупацыі. Дарэчы, музей у час вайны дзейнічаў. Іосіф Стаброўскі нават атрымаў грамату за ўдзел у адной з выстаў.
Дыплом Іосіфа Стаброўскага
Гэта яму не прабачылі, нягледзячы на тое, што ён захаваў асноўную музейную калекцыю і дапамагаў сланімчанам, чым мог. З музея яго звольнілі. Іосіф Стаброскі шукаў праўды. Напісаў 60 скаргаў у розныя ўстановы савецкай дзяржавы. Але праўды не знайшоў.
У 79 гадоў Іосіф Стаброўскі пайшоў касірам домапраўлення, якім працаваў да 86 гадоў. Толькі з-за стану здароўя прыйшлося пакінуць працу. Грошай не было, да таго ж вясною і восенню ўвесь час затоплівала яго хату па вуліцы Камсамольскай у Слоніме. Каб неяк выжыць, ён у 1957 годзе вырашае з’ехаць у Польшчу да сястры Канстанцыі Палубінскай. Але атрымаў адмоўны адказ, паколькі не скарыстаўся такой магчымасцю адразу пасля вайны.
Іосіф Стаброўскі
Да апошняга часу Іосіф Стаброўскі шмат пісаў. Пакуль не памёр 15 студзеня 1968 года ад “сардэчна-сасудзістай недастатковасці”. Пахаваны на могілках у Орлавічах. У памяць пра яго застаўся створаны ім музей, а таксама некалькі цікавых альбомаў з фотаздымкамі, на якіх, быццам жывыя, застаюцца твары яго родных.


description: Крыху гісторыі.

title: Чым скончыцца другая спроба забудовы пляцоўкі былога Чэрвенскага рынку?

maintext: Чэрвенскі рынак без перабольшання быў адным са знакавых месцаў Мінска. Вядома, што ён пачаў дзейнічаць яшчэ на пачатку мінулага стагоддзя. Тады сённяшняя вуліца Маякоўскага была часткай Ігуменскага тракту, які вёў у мястэчка Ігумен, што ў некалькіх дзясятках кіламетраў ад Мінска. Пасля рэвалюцыі 1917 года Ігумен перайменавалі ў Чэрвень, а дарогу адпаведна ў Чэрвенскі тракт. І рынак у пачатку вуліцы займеў адпаведную назву. У гады акупацыі Мінска падчас Другой сусветнай вайны Чэрвенскі рынак быў адным з трох месцаў у горадзе, дзе акупацыйныя ўлады дазвалялі рыначны гандаль. Рэвалюцыю, перайменаванне і акупацыю Чэрвенскі рынак перажыў, а вось перажыць карэкціроўку генеральнага плана Мінска ў...


description: Саюз беларускіх пісьменнікаў – найстарэйшая ў Беларусі творчая арганізацыя. І адна з самых шматлікіх – налічвае больш за 500 сяброў.

title: “І гэты час, і гэты лад не назаўсёды”

maintext: Чым сёння жыве СБП, хто стане першым лаўрэатам новай Літаратурнай прэміі імя Міхася Стральцова і чаму ў “незалежных” пісьменнікаў не атрымліваецца супрацоўніцтва з “прыўладнымі” калегамі? Госць “Народнай Волі” – старшыня СБП Барыс Пятровіч. “У Школу маладога літаратара пры СБП конкурс большы, чым на філфакі ВНУ” – Барыс, мы з табой добра памятаем тыя часы, калі Саюз пісьменнікаў уяўляў з сябе цэлае літаратурнае міністэрства – са сваім штатам, са сваім прасторным Домам літаратара, са сваімі бюро прапаганды, газетамі і часопісамі, нават са сваёй паліклінікай. А якая сітуацыя з ачоленай табою пісьменніцкай арганізацыяй сёння? – Не толькі мы з табою, Міхась, памятаем...


description: У Бабруйску муж выкінуў 25-гадовую жонку з акна кватэры на другім паверсе.

maintext:
Яна атрымала шматлікія траўмы, знаходзіцца ў бальніцы і з-за кепскага самаадчування не можа пакуль даваць паказанні, паведамляе партал tut.by.
Па словах афіцыйнай прадстаўніцы УСК па Магіілёўскай вобласці Аксаны Салянюк, пацярпелую заўважылі мінакі, якія выклікалі хуткую дапамогу. Сама жанчына не змагла патлумачыць, як апынулася на зямлі пад балконам кватэры, якую здымае разам з 27-гадовым мужам. Яна не выключае, што ён яе збіў і выштурхнуў з акна, а прычынай стала беспадстаўная рэўнасць. Дарэчы, мужчыну затрымалі, сваю віну ён не прызнае.
“Наша ніва” дадае, што ў адносінах затрыманага распачалі крымінальную справу за наўмыснае нанясенне цяжкіх цялесных пашкоджанняў. Яму пагражае да 8 гадоў зняволення.


description: ААТ "БелАЗ" — кіруючая кампанія холдынгу "БелАЗ-Холдынг" гатова разглядаць прапановы аб рэалізацыі прадукцыі за крыптавалюту. Інфармацыя пра гэта апублікаваная 10 студзеня на сайце прадпрыемства.

title: БелАЗ гатовы разгледзець прапановы аб рэалізацыі прадукцыі за крыптавалюту

maintext:
«Наяўнасць паступова сыходзіць у мінулае. На змену ёй ідуць банкаўскія карткі і электронныя кашалькі. Аднак пару гадоў таму з’явілася навінка, якая можа перавярнуць увесь фінансавы свет. Гаворка пра віртуальныя грошы. І перш за ўсё пра біткойн. Ён не звязаны з дзяржавамі і банкаўскімі цэнтрамі. Ім могуць разлічвацца ўсе, у каго ёсць інтэрнэт», — гаворыцца ў паведамленні.
Пры гэтым адзначаецца, што «БелАЗ» «заўсёды стараецца ісці ў нагу з часам, а таксама зрабіць сваю прадукцыю больш даступнай». Завод разглядае прапановы аб рэалізацыі прадукцыі прадпрыемства за крыптавалюту з 11 па 30 студзеня.
Як паведамлялася, 21 снежня Аляксандр Лукашэнка падпісаў дэкрэт № 8 «Аб развіцці лічбавай эканомікі». Дакумент стварыў прававыя ўмовы для правядзення ICO, выкарыстання крыптавалюты і ўкаранення смарт-кантрактаў. Такім чынам Беларусь становіцца першай у свеце юрысдыкцыяй з комплексным прававым рэгуляваннем бізнесаў на аснове тэхналогіі блокчэйн. Дэкрэт не прадугледжвае ніякіх абмежаванняў і спецыяльных патрабаванняў да аперацый па стварэнні, размяшчэнні, захоўванні, адчужэнні, абмене токенаў, а таксама дзейнасці аператараў крыптаплатформ і аператараў абмену крыптавалют.
Большасць норм дэкрэта набудзе моц у сакавіку 2018 года. Да гэтага часу ўрад павінен падрыхтаваць шэраг нарматыўных дакументаў для рэалізацыі яго палажэнняў. Пры гэтым эксперты адзначаюць, што дэкрэтам да канца не растлумачаны многія пытанні, якія тычацца, у прыватнасці, правядзення ICO і выкарыстання крыптавалют.
ААТ «БелАЗ» за мінулы год павялічыла экспарт прадукцыі на 84,8% да ўзроўню 2016 года. У абсалютным выражэнні аб’ём экспарту павялічыўся на 349 млн долараў ЗША.


description: 2 лютага спаўняецца 180 гадоў з дня нараджэння Кастуся Каліноўскага – Вялікага сына беларускага народа.

title: Па родных мясцінах Кастуся Каліноўскага

maintext:
Напярэдадні гэтай падзеі карэспандэнт “Народнай Волі” вырашыў наведацца ў мясціны, дзе нарадзіўся і быў хрышчоны кіраўнік паўстання 1863-1864 гадоў у Беларусі і Літве. Адбылося гэта ў вёсках Мастаўляны і Ялоўка, якія сёння знаходзяцца на тэрыторыі Польшчы, амаль ля самай мяжы з Беларуссю.
Кастусь Каліноўскі (1838-1864)
У апошнія дні лістапада я накіраваўся з Гродна ў Беласток. Той сустрэў мяне вялізным шкляным вакзалам, які яшчэ чакаў адкрыцця. Беласток – гэта горад, у якім Кастусь Каліноўскі пражыў не менш, чым у Гродна. Адсюль недалёка было да Саколкі, у якой, хутчэй за ўсё, і друкавалася газета “Мужыцкая праўда”. Менавіта з Беластока ён арганізоўваў дзейнасць Гродзенскай рэвалюцыйнай арганізацыі і праводзіў апошнюю падрыхтоўку па арганізацыі паўстанцкіх атрадаў у красавіку 1863 года. У гонар Каліноўскага названа адна з вуліц Беластока. Дарэчы, аднайменныя вуліцы ёсць яшчэ ў Гродна, Мінску, Пружанах і Свіслачы.
Шлях ад Ялоўкі да Мастаўлянаў
Першым пунктам майго маршруту стала вёска Ялоўка, у касцёле якой хрысцілі Кастуся Каліноўскага. Рэйсавым аўтобусам я дабраўся туды за дзве гадзіны. У парку, у цэнтры мястэчка, на месцы колішняга кірмашу, сёння знаходзіцца парк. У ім у 2005 годзе паставілі помнік вялікаму князю Жыгімонту ІІ Аўгусту, які 22 снежня 1545 года дараваў Ялоўцы магдэбургскае права. Цікава, што на стэндзе Жыгімонт Аўгуст пазначаны толькі як польскі кароль, нягледзячы на тое, што гэта была тэрыторыя Вялікага княства Літоўскага – тады Ялоўка ўваходзіла ў склад Ваўкавыскага павету Навагрудскага ваяводства, а на 1838 год, калі тут хрысцілі Кастуся Каліноўскага, яна ўваходзіла ў склад Ваўкавыскага павету Расійскай імперыі.
Помнік Жыгімонту Аўгусту ў Ялоўцы
Побач знаходзіцца праваслаўная царква, якая была ўзведзена ў 1958-1966 годзе на месцы знішчанага ў выніку нямецкага бамбавання летам 1941 года храма. А дапаўняецца карціна каменным мурам.
Праваслаўная царква ў Ялоўцы
У Ялоўцы маецца касцёл Божага Ператварэння (1859-1862) і рэшткі касцёла Святога Антонія Падуанскага (1910-1915), зруйнаванага немцамі ў 1944 годзе. Але не ў іх хрысцілі Кастуся Каліноўскага. Гэта адбылося ў незахаваным да нашага часу касцёле Міхала Арханёла, пабудаваным яшчэ ў 1747 годзе на сродкі старасты Казіміра Сапегі. Той храм знаходзіўся праз дарогу да сённяшняга дзеючага касцёла, недалёка ад новых могілкаў.
Касцёл Божага Ператварэння ў Ялоўцы
Менавіта ў ім 2 лютага 1838 года Сымон і Вераніка Каліноўскія, у адпаведнасці з традыцыяй, ахрысцілі свайго сына ў гонар Вінцэнта Сарагоскага, у дзень якога ён нарадзіўся. А 4 красавіка тут жа немаўлё было ахрышчана імем, якое абралі бацькі – Канстанцін, у гонар сына Мастаўлянскай уніяцкай царквы Сымона Крукоўскага, які хрысціў трох старэйшых сыноў сям’і Каліноўскіх.
Рэшткі касцёла Святога Антонія Падуанскага
На Ялоўскіх парафіяльных могілках хавалі прадстаўнікоў іх вялікай сям’і. У тым ліку і маці, якая памерла, калі Кастусю Каліноўскаму было ўсяго 5 гадоў. Я агледзеў і старыя, і новыя вясковыя могілкі, але час і адсутнасць людзкой увагі зрабілі сваю справу – сёння на могілках не знойдзеш надмагілляў з імёнамі родных братоў і сясцёр ды маці Кастуся Каліноўскага.
На могілках
Ад Ялоўкі я вырашыў пешшу дабрацца да Мастаўлян, у якіх 2 лютага 1838 года нарадзіўся Кастусь Каліноўскі. Па дарозе я паспеў дапамагчы мясцоваму жыхару перасунуць прасла плота і пачуць, што да Мастаўлянаў недалёка – усяго кіламетраў з восем. Выдатная асфальтавая дарога давяла мяне да прадпрыемства EuRoPol GAZ, побач з якім стаяла багата машын супрацоўнікаў.
Прадпрыемства EuRoPol GAZ побач з Ялоўкаю
А вось далей асфальт сканчаўся і ў гэтым месцы знаходзілася старое дрэва, якое сваім выглядам нагадвае жывога ахоўніка тутэйшай ваколіцы.
Від на старое дрэва. Паміж гэтымі здымкамі – чатыры гадзіны
Да Мастаўлянаў я дайшоў трохі больш як за гадзіну шпаркай хады – прыспешыў мяне снегапад (а іх мала было ў пераднавагодні час). Наўкола нічога не нагадвала, што гэта іншы бок мяжы, выглядала так, быццам і не пакідаў я Беларусі: апрацаваныя палі, добрая прасёлкавая дарога, нават адзінокія трактары, якія займаліся сельскагаспадарчай працай. Сёння цяжка паверыць, што менавіта гэтым шляхам ездзіла сям’я Каліноўскіх з Мастаўлянаў у Ялоўку, а вясной-летам 1863 года тут актыўна перамяшчаліся паўстанцкія атрады на чале з сябрам Кастуся – Валерыем Урублеўскім, героем 1863 года, будучым генералам Парыжскай камуны.
У Дублянах
У Дублянах пры дарозе стаялі даўно закінутыя гаспадарчыя пабудовы і камень з абразом Багародзіцы ды кірылічнаю цытатаю з Бібліі. Пры ўваходзе ў Мастаўляны мяне сустрэў светларуды сабака, які, падбегшы, лізнуў маю руку, і, быццам гаспадар, запрашаў крочыць далей. Справа ў метрах пяцідзесяці знаходзіліся чырвона-зялёныя слупкі, якія сведчылі, што я пры самай мяжы. Таму тут без усялякіх праблемаў выдатна працуе мабільная сувязь.
У Мастаўлянах
У Мастаўлянах я агледзеў драўляную царкву і прайшоўся па праваслаўных, былых уніяцкіх, могілках, падзеленых брукаванай дарогай на дзве часткі – новыя і старыя. Менавіта тут павінны быць пахаваныя родныя браты Кастуся Каліноўскага, ахрышчаныя ва ўніяцкай царкве. Але, як і ў выпадку Ялоўскіх, на гэтых могілках не знойдзеш адпаведных магіл. Хаця на іх захавалася значна больш старых надмагілляў яшчэ з першай паловы ХІХ стагоддзя, а таксама магутныя чугунныя крыжы з сярэдзіны ХІХ стагоддзя.
Помнік у гонар Кастуся Каліноўскага ў Мастаўлянах
Затым я брукаванкай спусціўся да помніка, усталяванага ў 2013 годзе, у 150-ю гадавіну паўстання. Прысвечаны ён Кастусю Каліноўскаму. Вось і ўсё, што сёння нагадвае пра Кастуся Каліноўскага ў гэтых мясцінах, у дадатак да магутных дрэваў, што растуць тут, магчыма, яшчэ з тых самых паўстанцкіх часоў.
З пачуццём выканага абавязку я рушыў у адваротны шлях.


description: Грамадзяне Беларусі ў хуткім часе змогуць паехаць у Аб’яднаныя Арабскія Эміраты (ААЭ) без візы.

title: Беларусы хутка змогуць паехаць у Арабскія Эміраты без візы

maintext:
Гэта вынікае з «Агляду вынікаў знешняй палітыкі Рэспублікі Беларусь і дзейнасці Міністэрства замежных спраў у 2017 годзе», апублікаваным на афіцыйным сайце знешнепалітычнага ведамства.
МЗС паведамляе пра завяршэнне ратыфікацыі пратаколу да пагаднення аб адмене віз з ААЭ. На сённяшні дзень віза ў ААЭ для беларусаў каштуе ад 85 долараў. Таксама падкрэсліваецца, што летась «ажыццяўлялася праца па выкананні ўнутрыдзяржаўных працэдур, неабходных для ўступлення ў сілу пагадненняў з Чылі, Босніяй і Герцагавінай, Ганконгам». Гэтыя краіны могуць стаць наступнымі для бязвізавага ўезду ў іх грамадзян Беларусі.
Таксама напісана, што ў 2017 годзе была «працягнута праца па заключэнні Пагаднення з Еўрасаюзам аб спрашчэнні візавых фармальнасцяў».
Сёння беларусы могуць наведваць без віз больш за 40 краін.


description: Нацыянальная бібліятэка Беларусі рыхтуе маштабны праект да 400-годдзя першага "Буквара", якое адзначаецца ў 2018 годзе.

title: У першага ў свеце „Буквара” беларускія карані

maintext:
Аб гэтым паведаміў у час круглага стала ў прэс-цэнтры БЕЛТА генеральны дырэктар НББ Раман Матульскі.
«Бягучы год мы хочам пражыць пад знакам 400-годдзя першай кнігі пад назвай «Буквар», — сказаў ён. «Буквар» убачыў свет летам 1618 года, і да яго выдання мелі непасрэднае дачыненне беларусы. Плануецца факсімільнае ўзнаўленне кнігі.
Фота: БЕЛТА
Раман Матульскі дадаў, што ў бліжэйшы час пройдзе прэс-канферэнцыя, дзе будуць агучаны падрабязнасці гэтага міжнароднага праекта, які дэманструе ўклад Беларусі ў еўрапейскую сусветную культуру, адзначыў ён.
Дырэктар бібліятэкі падкрэсліў, што асноўны стратэгічны напрамак работы НББ — развіццё нацыянальнай бібліяграфіі. Размова ідзе пра спіс усіх кніг, усяго, што было напісана, надрукавана беларусамі. «У гэтай базе цяпер каля 600 тыс. запісаў, мы выяўляем тыя помнікі кніжнай культуры, якія знаходзяцца за межамі Беларусі, якія невядомы. За пяць гадоў гэта 18 тыс. назваў, знойдзеных намі за мяжой, у асноўным у еўрапейскіх бібліятэках, музеях. Наступны крок — займець іх у Беларусі», — сказаў ён.


description: Хакейнай мінскае “Дынама” за тры туры да фініша чэмпіяната Кантынентальнай хакейнай лігі “праляцела” міма плэй-оф, і гэтаму ёсць сваё тлумачэнне. Пачнем з пачатку…

title: Пралёт нармальны!

maintext:
У мінулым сезоне “Зубры” пастаўленую задачу выканалі – патрапілі ў плэй-оф першынства КХЛ. Пры гэтым хакеісты ў асобных матчах паказвалі волю да перамог, “на характары” выцягвалі некаторыя, здавалася б, безнадзейныя матчы, за што і былі ўзнагароджаны даверам балельшчыкаў – апошнія, нягледзячы на эканамічны крызіс і часовыя цяжкасці, ішлі на “Мінск-Арэну” падтрымаць любімую каманду. Безумоўна, вялікая заслуга ў гэтым была галоўнага трэнера “Дынама” Крэйга Вудкрафта. Канадзец, які падпісаў кантракт супрацоўніцтва на тры гады, дзейнічаў па сваім плане, які быў просты, але тым не менш эфектыўны – маладыя беларускія хакеісты павінны былі вучыцца прафесіяналізму ў вопытных замежных калег. За тры гады Вудкрафт абяцаў падняць “Дынама” і хакеістаў на новы ўзровень і, здавалася, нічога не абяцала навальніцы.
Але “шчасце” для каманды прыйшло зусім з іншага боку. У маі 2017 году, пасля няўдалага выступлення беларускай зборнай, старшыня Назіральнага савета рады ХК “Дынама-Мінск” Ігар Шуневіч нечакана абвясціў: “Кіраўніку дзяржавы прапанавана новая канцэпцыя развіцця клуба. Адзін з накірункаў канцэпцыі – поўная адмова ад легіянераў. Думаю, што ідэя будзе рэалізавана ўжо ў гэтым сезоне”. І калі для балельшчыкаў гэтыя словы былі сенсацыяй, то для трэнера яны сталі самым сапраўдным шокам!
Але рэфармаванне на гэтым не скончылася. Два памочнікі Крэйга Вудкрафта таксама аказаліся па-за гульнёй, і вось тут канадскі спецыяліст ужо пачаў чухаць патыліцу. Увесь яго план пайшоў кату пад хвост. Праўда, у канадца быў, як аказалася, запасны варыянт, і ён яго хуценька рэалізаваў – сабраў чамаданы, памахаў рукой “рэфарматарам” і ў адзін момант аказаўся ў Швейцарыі, дзе ўзначаліў мясцовы “Сервет”. Нават ад матэрыяльнай кампенсацыі за датэрміновае скасаванне кантракта Крэйг адмовіўся, пра што радасна заявілі кіраўнікі клуба. Маўляў, сэканомілі.
У той жа час за тыдзень да пачатку трэніровачнага лагера ў “Дынама” быў самы сапраўдны аўрал. У клуба не было ні галоўнага трэнера, ні яго памочнікаў, ні сфарміраванага складу каманды. А ў дадатак – яшчэ і пазыкі перад ігракамі. Заставаліся толькі добрыя ўспаміны пра мінулы сезон ды надзея на плэй-оф, якая ўчора і памерла.
Натуральна, што ў такой сітуацыі чарга з трэнераў да “Зубраў” не стаяла. Тым не менш, смелы чалавек знайшоўся – у рэшце рэшт, клуб заявіў, што “Дынама” ўзначаліць 39-гадовы канадскі спецыяліст Гордзі Дуаер. Раней канадзец кіраваў харвацкім “Медвешчаком”, у свой час правёў у Нацыянальнай хакейнай лізе 108 матчаў за “Тампу”, “Нью-Ёрк Рэйнджарс” і “Манрэаль”. Адным словам, чалавек не з вуліцы.
На той час Дуаеру многія шчыра спачувалі. Прыйсці на руіны, каб пабудаваць замак, – справа не вельмі ўдзячная. Да таго ж той самы замак будуецца не адзін год, а кіраўнікі ў нас, як вядома, нецярплівыя. Ім хуткія перамогі падавай.
Напрыклад, старшыня назіральнага савета “Дынама” Ігар Шуневіч, які адначасова з’яўляецца і міністрам унутраных спраў, напачатку сезона так сфармуліраваў задачу для каманды: выйсці у плэй-оф, дзе выступіць дастойна. Многім было абсалютна відавочна — гэта фантастычныя мары дылентанта, а не хакейнага спецыяліста. Так яно і атрымалася.
Зрэшты, не варта казаць, што “Дынама” ў гэтым сезоне зусім не радавала балельшчыкаў. Чаго вартыя, напрыклад, валявыя перамогі над піцерскім СКА альбо магнітагорскім “Металургам”. Але з гэтай нагоды вельмі трапна сказаў былы настаўнік таго ж мінскага “Дынама” Аляксандр Андрыеўскі: “Кіраўніцтву клуба трэба вызначыцца: хочам мы рыхтаваць ігракоў для зборнай альбо выходзіць у плэй-оф КХЛ і змагацца за Кубак Гагарына. Немагчыма змясціцца адным месцам на абодвух крэслах”.
“Дынама” праляцела, але для беларускага кіраўніцтва гэта, відаць, яшчэ не трагічная сітуацыя. Трагедыя здарыцца, калі на вясновым чэмпіянаце свету і зборная Беларусі выступіць правальна. І тады — чакайце новых рэформ у беларускім хакеі. Ідэй у нашых чыноўнікаў яшчэ шмат. А вось выніку — практычна нуль…


description: Жаніцьба Цярэшкі – традыцыйная беларуская народная гульня, якая ладзіцца для моладзі падчас зімовых святаў.

title: Як у "Корпусе" Цярэшку жанілі (фота)

maintext:
У некаторым сэнсе жаніцьба Цярэшкі з’яўляецца репетыцыяй вясельных абрадаў – маладыя людзі абіраюць сабе пару і жартоўна «жэняцца». Жаніцьба Цярэшкі – гарэзлівая і нясціплая гульня з прыпеўкамі і танцамі, звычайна адбывалася ў грамадскіх месцах, напрыклад, у карчме.
У разгар вечара хто-небудзь прапаноўваў жаніць Цярэшку; старэйшыя разыходзіліся, моладзь заставалася – і пачыналася. Бойкія на язык «маці» з «бацькам» запрашалі прысутных разбівацца на пары, «бласлаўлялі» іх словамі накшталт «Дай Бог вам шчасця і нішчасця, харошую долю ў волю, уцечкі на печкі, дзеткі ў клеткі». Пасля ўсе спявалі прыпеўкі і танчылі карагод:
(дзяўчаты) Цярэшка каху, каху
Што ў цябе ў мяху, мяху?
(хлопцы) Нітачкі, іголачкі,
Дзяўчатам пярсцёначкі.
і г.д.
Пасля спеваў ішлі гульні — дзяўчаты разбягаліся, хлопцы лавілі іх, і наадварот. Напрыканцы спраўлялі вясельнае застолле.
На сёння ў Беларусі рэканструкцыя абрадавай гульні жаніцьба Цярэшкі праводзіцца не шмат дзе, — напрыклад, у Лепельскім раёне (у 2010-ым годзе абрад атрымаў статус гісторыка-культурнай каштоўнасці).
18 студзеня першы ў сезоне Спеўны сход адбыўся ў культурніцкай прасторы «Корпус», з удзелам Любанскіх музыкаў. Вядучы Спеўных сходаў Сяржук Доўгушаў развучыў з удзельнікамі некалькі цярэшкаўскіх прыпевак, а танцавальны майстар-клас праводзіў вядомы этнографі і танцор Сяргей Выскварка.
Карацей, было горача.
Дарэчы, прыпеўкі з Жаніцьбы Цярэшкі будуць запісаны на кружэлцы «Музыка Беларускай Поўначы», якая будзе выдадзена ў серыі «Традыцыя».
Фота аўтара


description: Еўрасаюз не адмовіцца ад цэнасных падыходаў у дыялогу з Беларуссю, заявіла кіраўнік прадстаўніцтва Еўрапейскага саюза ў Беларусі Андрэа Віктарын 25 студзеня ў Мінску на пасяджэнні круглага стала з удзелам прадстаўнікоў беларускіх апазіцыйных партый і дэлегацыі Еўрапейскай народнай партыі.

title: Кіраўнік прадстаўніцтва ЕС: Мы не адмовімся ад цэнасных падыходаў у дыялогу з Беларуссю

maintext:
«Мы часта чуем крытыку, што ЕС змяніў свае падыходы да Беларусі, што пакінуў арыентацыю на каштоўнасці, сфакусаваўшыся на захаванне сітуацыі стабільнасці. Але гэта не з’яўляецца праўдай. Мы падтрымліваем ідэю суверэннай і незалежнай Беларусі, аднак у сувязі з паважаннем правоў чалавека і развіццём прававой дзяржавы. Гэтыя два моманты нельга раздзяліць», — сказала Віктарын.
Поспех у адносінах Беларусі і ЕС магчымы, адзначыла яна, толькі пры дыялогу двух бакоў. Пры гэтым Еўрасаюз не стане адмаўляцца ад абмеркавання тэмы смяротнага пакарання, хоць і часта чуюцца заклікі пакінуць гэтую тэму.
Віктарын заявіла, што летась «адчувала пэўны аптымізм», калі ЦВК падрыхтаваў рэкамендацыі па ўдасканаленні выбарчага заканадаўства. «Мы расчараваныя, што яны так і не былі прынятыя, — сказала яна. — Лічу, што ў парламенце павінна быць прадстаўленая альтэрнатыўная думка».
Таксама Віктарын адзначыла, што апошнім часам адбыўся прагрэс у адносінах Беларусі і ЕС. «Еўрасаюз канцэнтруецца на доўгатэрміновым супрацоўніцтве для правядзення ў Беларусі рэформаў з прамым і пазітыўным уплывам на жыццё грамадзян краіны. Мы падтрымліваем рэформы і хочам, каб улады Беларусі паводзілі сябе паслядоўна», — заявіла прадстаўнік ЕС.


description: Каля 2 млн жыхароў Беларусі маюць павышаны артэрыяльны ціск, паведаміла журналістам 11 студзеня ў Мінску вядучы навуковы супрацоўнік лабараторыі артэрыяльнай гіпертэнзіі РНПЦ "Кардыялогія" Марыя Левенцава.

title: Пятая частка жыхароў Беларусі мае праблемы з артэрыяльным ціскам, заяўляюць спецыялісты

maintext:
Паводле яе слоў, артэрыяльная гіпертэнзія — гэта хранічнае захворванне, якое найбольш часта сустракаецца ў краіне, з ім звязана мноства іншых захворванняў, якія прыводзяць да смерці.
Левенцава звярнула ўвагу, што адным з асноўных фактараў рызыкі ўзнікнення артэрыяльнай гіпертэнзіі з’яўляецца курэнне. У Беларусі курыць каля траціны насельніцтва, большасць з іх маладыя мужчыны. Курэнне — гэта таксама магутны фактар рызыкі ўзнікнення інсульту.
Яшчэ адным фактарам, які правакуе артэрыяльную гіпертэнзію, з’яўляецца празмернае ўжыванне ў ежу солі. Так, нават здаровы чалавек павінен ужываць не больш як шэсць грамаў солі ў дзень, а які пакутуе на гіпертэнзію — не больш за чатыры. Сярэдні ж беларус штодня з’ядае 12 грамаў солі.
«З досведу Японіі магу сказаць, што, калі яны знізілі спажыванне паваранай солі ў два разы, у іх рэзка знізілася колькасць інсультаў», — падкрэсліла Левенцава.
Анестэзіёлаг-рэўматолаг Вольга Святліцкая паведаміла, што артэрыяльная гіпертэнзія маладзее. «На жаль, сёння артэрыяльная гіпертэнзія выяўляецца ў многіх падлеткаў, — сказала яна. — Тры чвэрці дзяцей маюць эпізоды яе з’яўлення. І асноўны яе сімптом у дзяцей — галаўны боль. Таму, калі ў падлетка баліць галава, перад тым, як даць таблетку, памерайце яму ціск».
Святліцкая патлумачыла, што раней у дзяцей былі адрозныя ад дарослых нормы артэрыяльнага ціску, якія вызначаюцца ў залежнасці ад узросту, росту і вагі. Паводле новых стандартаў, устаноўленых у 2017 годзе для падлеткаў ад 16 да 18 гадоў, нармальным у іх лічыцца такі ж ціск, як і ў дарослага, — не вышэй за 140/90 міліметраў ртутнага слупа.
Паводле слоў начальніка аддзела першаснай медыка-санітарнай дапамогі камітэта па ахове здароўя Мінгарвыканкама Людмілы Лугавец, згодна з гарадской статыстыкай, 65—70% чалавек, якія памерлі ва ўзросце ад 40 да 60 гадоў, пакутавалі на артэрыяльную гіпертэнзію. У сталіцы да 80% выездаў брыгад хуткай медыцынскай дапамогі адбываецца да пацыентаў з артэрыяльнай гіпертэнзіяй.


description: У студзені—лістападзе 2017 года валютная выручка Беларусі вырасла на 5,8 млрд долараў, або 21,7%, у параўнанні з аналагічным перыядам папярэдняга года і склала 32,4 млрд долараў, сведчаць звесткі Нацыянальнага банка.

title: Валютная выручка Беларусі вырасла больш як на 20% і склала 32,4 млрд долараў

maintext:
Рост валютнай выручкі абумоўлены павелічэннем валютных паступленняў ад экспарту тавараў і паслуг.
Так, у студзені—лістападзе мінулага года экспарт тавараў прынёс Беларусі 25,4 млрд долараў і павялічыўся ў параўнанні з аналагічным перыядам 2016 года на 23,7%. У той жа час экспарт паслуг склаўся на ўзроўні 6,4 млрд долараў і вырас на 22,6% у параўнанні са студзенем—лістападам 2016 года.
Эксперты Сусветнага банка і беларускія эканамісты лічаць, што дынаміка экспарту (і, адпаведна, валютнай выручкі) будзе рабіць вызначальны ўплыў на траекторыю развіцця беларускай эканомікі ў 2018 годзе.
«Пры спрыяльнай знешняй кан’юнктуры мы будзем бачыць рост эканомікі на 2-2,5%. Калі экспарт стане стагнаваць, рост эканомікі у 2018 годзе будзе набліжацца да нуля», — выказаў меркаванне ў каментары БелаПАН эксперт Беларускага эканамічнага даследча-адукацыйнага цэнтра (BEROC) Дзмітрый Крук.
Пытанне аб павелічэнні валютнай выручкі ўзнімалася на пашыраным праўленні Нацбанка ў кастрычніку 2017 года. Начальнік галоўнага ўпраўлення манетарнай палітыкі і эканамічнага аналізу Дзмітрый Мурын адзначыў, што рост валютных паступленняў абумоўлены паляпшэннем для беларускіх прадпрыемстваў знешняй кан’юнктуры, а таксама зніжэннем рэальнага эфектыўнага курсу рубля, што павысіла цэнавую канкурэнтаздольнасць беларускіх тавараў на замежных рынках.
Беларускія ўлады спадзяюцца, што павелічэнне экспарту будзе спрыяць паскарэнню тэмпаў эканамічнага росту. Урад чакае, што ў 2017 годзе рост ВУП складзе 2%, а ў 2018-м — 3,5%.
У 2013—2016 гадах у Беларусі назіралася пастаяннае скарачэнне валютнай выручкі. Пасля таго як у 2012-м валютныя паступленні краіны дасягнулі рэкордных 50,6 млрд долараў, у 2013-м яны знізіліся да 44 млрд долараў, у 2014-м — да 43,1 млрд. У 2015—2016 гадах, калі назіралася рэцэсія, валютная выручка зменшылася да 33 млрд і 29 млрд долараў адпаведна.
У мэтах павелічэння і дыверсіфікацыі валютнай выручкі беларускія ўлады ў кастрычніку 2017 года паставілі задачу нарошчваць ў найбліжэйшыя гады экспартныя пастаўкі ў краіны Еўрасаюза. Так, мэтавыя паказчыкі па росце экспарту, зацверджаныя пастановай Саўміна № 756, прадугледжваюць, што за 2018—2020 гады прадпрыемствы, падведамныя міністэрствам і канцэрнам, павялічаць штогадовы экспарт прадукцыі ў краіны ЕС з 5,6 млрд да 6,2 млрд долараў.


description: Паводле закона аб забароне гандлю, у 2018 годзе ажно 39 нядзель крамы будуць зачыненыя.

title: Якія нядзелі ў Польшчы будуць вольнымі ад гандлю ў 2018 годзе?

maintext:
Закон прадугледжвае, што з сакавіка гэтага года кожны месяц крамы будуць адчыненыя толькі ў дзве нядзелі — першую і апошнюю, у 2019 годзе будзе толькі адна гандлёвая нядзеля месяца — апошняя. З 1 студзеня 2020 года ў Польшчы будзе дзейнічаць забарона на гандаль ва ўсе нядзелі, акрамя сямі ў год – перадсвяточныя і дні распродажу. Над праектам законапраекта аб забароне гандлю ў нядзелю яшчэ працуе падкамісія Сейма, але калі ён увойдзе ў жыццё без змен, то якраз ў гэтыя дні 2018 года мы не зробім пакупак у Польшчы.
Такім чынам, у 2018 годзе можа быць забаронены гандаль у наступныя дні:
СТУДЗЕНЬ
1 студзеня, панядзелак – святочны дзень
6 студзеня, субота – святочны дзень
7 студзеня
28 студзеня
ЛЮТЫ
4 лютага
25 лютага
САКАВІК
4 сакавіка
25 сакавіка
31 сакавіка, Вялікая Пятніца – скарочаныя гадзіны працы крамаў (да 14.00)
КРАСАВІК
1 красавіка – святочны дзень
8 красавіка
15 красавіка
22 красавіка
ТРАВЕНЬ
13 траўня
20 траўня
ЧЭРВЕНЬ
10 чэрвеня
17 чэрвеня
ЛІПЕНЬ
8 ліпеня
15 ліпеня
22 ліпеня
ЖНІВЕНЬ
усе нядзелі – працоўныя (час распродажу)
ВЕРАСЕНЬ
9 верасня
16 верасня
КАСТРЫЧНІК
14 кастрычніка
21 кастрычніка
ЛІСТАПАД
11 лістапада
18 лістапада
СТУДЗЕНЬ
9 снежня


description: Дзяржаўная палітыка ў новым і наступных гадах будзе нацэленая на стымуляванне нараджэння другога і наступных дзяцей і падтрымку шматдзетных сем'яў, заявіла 4 студзеня на прэс-канферэнцыі ў Мінску міністр працы і сацыяльнай абароны Ірына Касцевіч.

title: Мінпрацы і сацабароны: У новым годзе дзяржава будзе стымуляваць сем’і на нараджэнне другога і наступных дзяцей

maintext:
«Мы разумеем, што наша задача на бліжэйшыя гады — гэта сям’я з двума і больш дзецьмі», — сказала яна.
Паводле яе слоў, наяўны сёння ў Беларусі сумарны каэфіцыент нараджальнасці недастатковы. У 2016 годзе гэты паказчык складаў 1,73 (колькасць дзяцей, якія прыпадаюць на адну жанчыну фертыльнага ўзросту). «Аднак для нулявога ўзнаўлення насельніцтва, на думку экспертаў, каэфіцыент павінен быць не ніжэйшым за 2,15», — сказала міністр.
Яна адзначыла, што сярэдні ўзрост узяцця першага шлюбу ў беларусаў павялічваецца. Сёння ў мужчын гэта 28 гадоў, у жанчын — 25 гадоў. Для параўнання: у 2010 годзе ў сярэднім жанчыны ўпершыню выходзілі замуж у 24,4 года, мужчыны жаніліся ў 26,5 года.
Адпаведна, сказала Касцевіч, адсоўваецца і ўзрост нараджэння першага дзіцяці. У 2010 годзе першае дзіця жанчыны нараджалі ў 24 гады, цяпер — у 26 гадоў. Міністр нарадзіла першае дзіця ў 21 год. «Цяпер яму 28 гадоў. І пра дзяцей ён плануе падумаць пазней», — адзначыла яна.
Чыноўніца звярнула ўвагу, што маладое пакаленне сёння «робіць стаўку на прафесійны рост, на матэрыяльны дабрабыт, і гэта трэба браць пад увагу пры выбудоўванні дзяржаўнай палітыкі».
Міністр адзначыла, што за тры гады рэалізацыі праграмы доўгатэрміновай падтрымкі шматдзетных сем’яў (сямейнага капіталу) ужо адкрыта 46 тыс. рахункаў на 460 млн долараў. «Мы бачым, што гэтая праграма працуе, — сказала Касцевіч. — Рост шматдзетных сем’яў з 2014 года склаў больш за 20%».
Яна нагадала, што ў Беларусі выплачваюць 11 відаў дапамог сем’ям з дзецьмі, на якія ідзе каля 2% ад ВУП. Сацыяльнай паслугай няні ў 2017 годзе скарысталіся больш за дзве тысячы сем’яў, паслугай сацыяльнай перадышкі на 28 дзён — каля 40 сем’яў.
Адказваючы на пытанне аб мэтазгоднасці захавання трохгадовага адпачынку для догляду дзяцей, калі ўлічваць, што жанчына губляе прафесійныя навыкі, Касцевіч адзначыла: «Мы жывем у XXI стагоддзі, дзе павышэнне свайго патэнцыялу і прафесійнага росту залежыць толькі ад жанчыны. І інтэрнэт, і віртуальная адукацыя сёння гэта дазваляюць зрабіць па вельмі многіх прафесіях. Акрамя таго, на працу можна выходзіць і раней на паўстаўкі. Гэта дае магчымасць круціцца ў прафесійным асяроддзі і пры гэтым захаваць дапамогу».
Міністр, паводле яе слоў, з адпачынку для догляду другога дзіця выйшла праз год і чатыры месяцы. «Было вельмі цяжка, але я зрабіла гэты крок», — дадала яна.


description: 29 снежня у Салігорску супрацоўнік ДАІ на машыне збіў пешахода — мясцовую жыхарку Вольгу Шарыдоду 1983 года нараджэння.

title: Міліцыя: Папярэдне, у наездзе на жанчыну ў Салігорску вінаваты супрацоўнік ДАІ

maintext:
Жанчына пераходзіла дарогу па “зебры”, у выніку ДТЗ яна атрымала закрытую чэрапна-мазгавую траўму.
Паводле папярэдняй версіі, у здарэнні вінаваты супрацоўнік ДАІ. Пра гэта Еўрарадыё паведаміў супрацоўнік аддзела інфармацыі і грамадскіх сувязяў УУС Мінаблвыканкама Яўген Сачак.
Яўген Сачак: “Супрацоўнік ДАІ знаходзіўся на службе, прайшоў агляд на ступень фізічнага стану да ДТЗ і пасля ДТЗ у бальніцы. Кіроўца быў цвярозы. Мы праводзім праверку, пасля якой будуць дадзеныя канчатковыя вынікі. Паводле папярэдняй ацэнкі, ДТЗ адбылося па віне супрацоўніка ДАІ, гаворка ідзе пра парушэнне правілаў дарожнага руху: не прапусціў пешахода на пераходзе. Канчатковыя вынікі будуць па выніках медыцынска-судовай экспертызы, у тым ліку, будзе вызначаная ступень віны супрацоўніка ДАІ”.
Месца дарогі, дзе адбылося ДТЗ, было асветленае, аварыя адбылася ў цёмны час, асфальт быў мокры, дадаюць у міліцыі.


description: Старшыня ЦВК Беларусі Лідзія Ярмошына прапануе знізіць колькасць подпісаў, якія трэба сабраць для рэгістрацыі кандыдатам у прэзідэнты.

title: Ярмошына: Для рэгістрацыі кандыдатам у прэзідэнты дастаткова 70 тысяч подпісаў

maintext:
На сённяшні дзень патрабуецца сабраць не менш за 100 тысяч подпісаў. Ярмошына прапануе вызначыць іншую лічбу — 70 тысяч.
“Я лічу, што бар’еры для вылучэння трэба прыбраць, каб было больш зарэгістраваных кандыдатаў і больш актыўна працякала палітычнае жыццё”, — цытуе словы старшыні Цэнтрвыбаркама Еўрарадыё са спасылкай на БЕЛТА.
Як вядома, прэзідэнцкія выбары ў Беларусі павінны адбыцца не пазней за 30 жніўня 2020 года. Аднак на гэты год прыпадаюць і парламенцкія выбары. Лідзія Ярмошына не выключае, што ці прэзідэнцкія, ці парламенцкія выбары будуць перанесены на лістапад 2019 года.


description:
Сёння ў Мінску праходзіць чарговае пасяджэнне Рады па развіцці прадпрымальніцтва ў Беларусі.
Якія пытанні там будуць узняты і ці будуць прыняты рашэнні, якія палегчаць умовы працы індывідуальных прадпрымальнікаў – невядома, бо сама павестка дня трымалася ў сакрэце да апошняга.
Заслону тайны мог бы адкрыць удзел у мерапрыемстве прадстаўнікоў незалежнай прадпрымальніцкай арганізацыі “Перспектыва”, аднак тыя, нават атрымаўшы запрашэнне, вырашылі туды не ісці.
Чым абгрунтавана такая пазіцыя, “Народнай Волі” распавядае старшыня РГА “Перспектыва” Анатоль Шумчанка.

title: Чаму “Перспектыва” не села за стол перамоў з уладамі?

maintext:
— Пачну з таго, што запрашэнне да ўдзелу ў пасяджэнні Рады па развіцці прадпрымальніцтва “Перспектыва” атрымала адной з апошніх, — гаворыць суразмоўца. — І то, толькі пасля таго, як была размешчана інфармацыя пра яго адсутнасць. Па шчырасці, спачатку быў намер туды ісці. Яшчэ ў снежні мінулага году адбылася сустрэча паміж кіраўніцтвам “Перспектывы” і старшынём Рады па развіцці прадпрымальніцтва Аляксандрам Турчыным. На той сустрэчы былі абмеркаваны пытанні, якія сапраўды хвалююць індывідуальных прадпрымальнікаў.
Гэта і ўвядзенне патэнту, які б дазваляў ІП сплачваць адзіны падатак і спакойна працаваць, гэта і пытанне ўплаты падатку ў Фонд сацыяльнай абароны насельніцтва з боку прадпрымальнікаў. Мы выступаем за тое, каб ён сплачваўся згодна з адпрацаванымі днямі, і не браўся з тых ІП, што не працуюць. Ёсць яшчэ некалькі важных пытанняў: сярод іх — змяншэнне памеру штрафных санкцый, увядзенне пяцігадовага мараторыя на праверкі малога бізнесу, несумленная, на нашую думку, канкурэнцыя з боку гандляроў з Азіі, якія працуюць у Беларусі.
Дамоўленасць са старшынём Рады развіцця прадпрымальніцтва Аляксандрам Турчыным у нас была такая: “Перспектыва” збірае дзясятак чалавек з рэгіёнаў, і мы пачынаем працу з прадстаўнікамі Рады. Працу на рэгулярнай двухбаковай аснове. “Перспектыва” гатова падзяліцца сваім вопытам і ведамі для вырашэння праблем.
— Анатоль, пытанне якраз-такі і палягае ў тым, што трэба весці дялог. Тым больш прадстаўнікі грамадзянскай супольнасці часта наракаюць на тое, што іх не запрашаюць за “круглы стол” з чыноўнікамі, якія ў рэшце рэшт і прымаюць рашэнні. “Перспектыву” запрасілі, але вы ад удзелу адмовіліся. Ці не падаецца Вам, што гэта не вельмі лагічны крок?
— Мы не супраць дыялогу, мы за яго. Але час “балбатні” у фармаце “пайду паслухаю, што скажуць” даўно мінуў. На нашую думку, у краіне даўно наспеў час прымаць канкрэтныя рашэнні. І Рада развіцця прадпрымальніцтва пра пазіцыю “Перспектывы” па ключавых пытаннях ведае. Пытанне нават не ў фармаце гэтых сустрэч, пытанне ў тым, хто на іх прадстаўлены. У пасяджэнні Рады прымаюць удзел індывідуальныя прадпрымальнікі, якія прадстаўляюць персанальна сябе і адстойваюць інтарэсы выключна ўласнага бізнесу. За “Перспектывай” жа стаяць сотні людзей. І ў нашай арганізацыі ёсць канкрэтная пазіцыя.
Іншымі словамі, мы выступаем за тое, каб сустрэчы прадстаўнікоў улады з ІП, якія прадстаўляюць саміх сябе і свой уласны бізнес, і арганізацый, якія прадстаўляюць інтарэсы прадпрымальнікаў на прафесійнай аснове, праходзілі асобна. Прыйшоў час адыходзіць ад дылетанцтва і працаваць паводле прыкладу цывілізаваных краін, дзе бізнес прадстаўлены на перамовах прафесійнай арганізацыяй. Прасцей кажучы, патэнцыял і вопыт арганізацый на парадак вышэй разрозненай групы прадпрымальнікаў. І гэта, безумоўна, адбіваецца на эфектыўнасці вырашэння пытанняў.
У гэтым самы галоўны “падводны камень”: “Перспектыва” гатова ўдзельнічаць у перамовах з уладамі, прадстаўляючы інтарэсы соцень ІП, а не прасоўваць нечый індывідуальны інтарэс. Таму мы і палічылі, што ўдзел нашай арганізацыі ў пасяджэнні Рады па развіцці прадпрымальніцтва ў такім фармаце немэтазгодны.


description: Рэйтынг пашпартоў краінаў свету на 2018 год апублікавала кампанія Henley & Partners. Ён складаецца на падставе колькасці краінаў, куды ўладальнікі пашпарту могуць прыехаць без візы. Беларусь – на 65-м месцы.

title: У глабальным рэйтынгу беларускі пашпарт цяпер вышэй на 5 пазіцыяў. Куды можна ехаць без візы?

maintext:
Лідарам рэйтынгу пашпартоў нязменна з’яўляецца Нямеччына. Уладальнікі нямецкага пашпарту могуць наведаць без неабходнасці атрымліваць візу 177 краінаў. На другім месцы рэйтынгу-2018 знаходзіцца Сінгапур – 176 краінаў. Трэцяе месца падзялілі паміж сабой 8 краінаў, сярод іх Нарвегія, Вялікая Брытанія, Францыя, Швецыя, Японія, Фінляндыя, Італія і Данія – 175 межаў для іх адчыненыя.
Беларусь у параўнанні з 2017 годам паднялася ў сусветным рэйтынгу на пяць пазіцыяў – з 70-га месца на 65-е. Плюс чатыры безвізавых краіны для нас дадалося ў гэтым годзе, усяго – 71. Цяпер мы на адной пазіцыі з Казахстанам і Аманам.
Нашыя суседзі, Украіна і Расея, займаюць 44-е і 48-е месца адпаведна. Для ўкраінцаў адкрытыя 114 краінаў, для расейцаў – 110. Літва і Латвія дзеляць 12-е месца рэйтынгу, Польшча размясцілася на 14-м.
Ніжэйшае, 104-е месца ў рэйтынгу пашпартоў займае Афганістан – усяго 24 краіны, куды без візы можна прыехаць з афганскім пашпартам.
Спіс краінаў, куды беларусы могуць паехаць без візы можна паглядзець на сайце Міністэрства замежных справаў Беларусі.


description: Аляксандр Ермаковіч пакінуў пасаду галоўнага трэнера барысаўскага футбольнага клуба БАТЭ.

title: Аляксандр Ермаковіч пакінуў пасаду галоўнага трэнера БАТЭ

maintext:
Як паведамляе прэс-служба чэмпіёнаў Беларусі, спецыяліст палічыў, што настаў час змяніць абстаноўку пасля 20-гадовай кар’еры ў барысаўскай камандзе ў якасці гульца і трэнера. БАТЭ з разуменнем паставіўся да гэтага рашэння.
На працягу 11 сезонаў Ермаковіч выступаў у радах БАТЭ на пазіцыі апорнага паўабаронцы да завяршэння гульнявой кар’еры ў 2008 годзе. У якасці гульца ён станавіўся пяціразовым чэмпіёнам Беларусі (1999, 2002, 2006, 2007, 2008), уладальнікам Кубка краіны (2006), срэбным (1998, 2000, 2003, 2004) і бронзавым (2001) прызёрам чэмпіянату краіны, чатыры разы ўключаўся ў сімвалічную зборную чэмпіянату (1999, 2002, 2006, 2007).
Адразу пасля заканчэння кар’еры футбаліста Ермаковіч увайшоў у трэнерскі штаб Віктара Ганчарэнкі, быў яго асістэнтам аж да кастрычніка 2013 года. А пасля таго як Ганчарэнка прыняў прапанову расійскай «Кубані», Ермаковіч стаў галоўным трэнерам БАТЭ.
Крыху больш чым за чатыры гады самастойнай працы ён выйграў з БАТЭ 10 трафеяў (5 разоў станавіўся чэмпіёнам Беларусі, 1 раз — уладальнікам Кубка, 4 — уладальнікам Суперкубка Беларусі) — больш чым нехта іншы за 25-гадовую гісторыю суверэннага футбола. Акрамя гэтага Ермаковіч двойчы выводзіў БАТЭ ў групавыя турніры Лігі чэмпіёнаў (2014, 2015) і Лігі Еўропы (2017). У 2015 годзе ён быў прызнаны лепшым трэнерам Беларусі.
Усяго Ермаковіч правёў у БАТЭ 472 афіцыйныя матчы (279 у якасці гульца і 193 — галоўнага трэнера) — больш за ўсіх.


description: Аляксандр Лукашэнка вызваліў Мікалая Корбута ад пасады памочніка прэзідэнта па агульных пытаннях у сувязі з пераходам на іншую працу, паведамляе прэс-служба кіраўніка дзяржавы.


description: ІІІ зьезд аб’яднаньня «Белая Русь» чакаўся палітызаванай публікай з той прычыны, што анансавалася прысутнасьць на ім Аляксандра Лукашэнкі.

title: "На балота абапірацца нельга, нават калі яно вельмі вялікае"

maintext:
І гэта павінна было азначаць, што арганізацыя памяняе статус, ператворыцца ў партыю. Аднак нічога не адбылося. Лукашэнка прыслаў толькі прывітаньне.
«Белая Русь» была створаная ў 2007 годзе. Мінула дзесяць гадоў. І тое пытаньне, якое задавалі экспэрты з самага пачатку, застаецца актуальным і дасюль: навошта? Дзеля чаго?
Тады, дзесяць гадоў таму, многія аглядальнікі пасьпяшаліся параўнаць «Белую Русь» з пуцінскай «Единой Россией», то бок разглядалі яе як новы мэханізм утрыманьня ўлады. Аднак гэтыя паралелі чыста вонкавыя. Бо ў Беларусі і Расеі розныя мадэлі аўтарытарызму, а значыць, і розныя спосабы іх легітымізацыі.
У Беларусі зацьвердзілася патрыярхальная мадэль, якая складаецца па вялікім рахунку з двух суб’ектаў: правадыр і народ. Бацька нацыі апэлюе непасрэдна да народу і атрымлівае ад яго санкцыю на вечнае панаваньне без усялякіх пасярэднікаў у выглядзе парлямэнту, партый, прафсаюзаў ды іншых элемэнтаў палітычнай сыстэмы. (Фармальна, вядома, яны ёсьць, але іх значэньне набліжаецца да нуля). У такой мадэлі руцінную функцыю «партыі ўлады» эфэктыўна выконвае кіраўнічая вэртыкаль. І нейкая фармалізаваная кіроўная партыя ня толькі не патрэбная, а нават шкодная — бо зводзіць вобраз народнага правадыра да лідэра хай і вельмі масавай, але ўсяго толькі адной партыі.
Акрамя таго, кіроўная партыя патрэбна для ўтрыманьня ўлады ва ўмовах прапарцыйнай выбарчай сыстэмы, якая існуе, напрыклад, часткова ў Расеі, пры якой выбарнікі галасуюць не за канкрэтнага кандыдата (як пры мажарытарнай сыстэме), а за палітычную арганізацыю.
У Беларусі дзейнічае мажарытарная выбарчая сыстэма, якая за многія гады прадэманстравала сваю высокую эфэктыўнасьць у тым сэнсе, што нязьменна дае патрэбны ўладам вынік. І мяняць яе ніхто не зьбіраецца. Сапраўды, навошта ламаць тое, што добра працуе?
Тады навошта створаная «Белая Русь»? Сам Лукашэнка яшчэ да ўстаноўчага зьезду гэтага аб’яднаньня некалькі разоў расказваў, што некаторыя людзі зь ягонага атачэньня прапануюць яму сфармаваць «партыю ўлады». Калі б гэта быў рух зьнізу, з народу, разважаў кіраўнік дзяржавы, то, магчыма, ён бы і пагадзіўся, але паколькі гэты праект будуць ствараць чыноўнікі, то гэта ператворыцца ў яшчэ адну бюракратычную структуру. Як у ваду глядзеў. Менавіта так і адбылося.
Праўда, у вітаньні дэлегатам зьезду Аляксандар Лукашэнка, выконваючы патрэбны рытуал, кажа іншае: «Створаная з народнай ініцыятывы, „Белая Русь“ стала па-сапраўднаму масавым рухам, адным са стаўпоў грамадзянскай супольнасьці, ядром здаровых і канструктыўных сілаў нашай краіны».
Але ўсім відавочна, што гэта руціннае начальніцкае рукатворнае, а не жывая творчасьць мас.
Самае сьмешнае ва ўсім гэтым тое, што дасюль улады самі ня маюць адказу на пытаньне, навошта створаная гэтая арганізацыя і што зь ёй рабіць. Гэта такі своеасаблівы чамадан бяз ручкі: яго і несьці цяжка, і кінуць шкада.
Калісьці Лукашэнка, выступаючы перад расейскімі журналістамі, крытыкаваў зьезд «Адзінай Расеі», казаў, што ён падобны на нядобрай памяці зьезды КПСС. Чарговы ІІІ зьезд «Белай Русі» нават да такога параўнаньня недацягвае. Атрымалася нудная бюракратычная тусоўка, танная бутафорыя, нязграбная пародыя на народнае прадстаўніцтва.
У афіцыйных дакумэнтах гэтага аб’яднаньня гаворыцца, што яно ствараецца для падтрымкі палітыкі прэзыдэнта. Аднак ужо вельмі хісткая атрымалася канструкцыя, каб яна магла кагосьці падтрымліваць. Бо на балота абапірацца нельга, нават калі яно вельмі вялікае.
Меркаваньні, выказаныя ў блогах, перадаюць погляды саміх аўтараў і не абавязкова адлюстроўваюць пазыцыю рэдакцыі.


description: Следчы камітэт распачаў крымінальную справу за ўхіленне ад выплаты падаткаў у асабліва буйным памеры ў дачыненні да прадстаўніка буйнога рэтэйлера, паведаміў БелаПАН начальнік аддзела і сувязі з грамадскасцю цэнтральнага апарату СК Сяргей Кабаковіч.

title: Міліцыя прыйшла з вобыскамі ў офісы буйной гандлёвай сеткі

maintext:
«Упраўленнем Следчага камітэта па горадзе Мінску распачатая і расследуецца крымінальная справа на падставе часткі 2 артыкула 243 (ухіленне ад выплаты падаткаў у асабліва буйным памеры) Крымінальнага кодэкса Рэспублікі Беларусь у дачыненні да прадстаўніка суб’екта гаспадарання. Сёння ў межах расследавання гэтай крымінальнай справы супрацоўнікамі органаў дазнання (ГУБАЗіК МУС ) былі праведзеныя вобыскі ў офісных памяшканнях кампаніі», — сказаў Кабаковіч.
Ён адзначыў, што СК прымае ўсе магчымыя меры з улікам следчай сітуацыі для забеспячэння бесперабойнай і нармальнай працы суб’екта гаспадарання.
Як высветліў БелаПАН, гаворка ідзе пра ТДА «НП-Сэрвіс». Крыніца, блізкая да кіраўніцтва кампаніі, пацвердзіла інфармацыю аб распачынанні крымінальнай справы.
«Так, былі праведзеныя пэўныя следчыя мерапрыемствы ў кампаніі «НП-Сэрвіс». Раздробны гандаль як працаваў, так і працуе. Да нас ніякіх прэтэнзій не выстаўлялася, бо мы толькі пачалі развівацца», — сказаў суразмоўца.
«НП-Сэрвіс» працуе ў Беларусі з 2000 года і займаецца дыстрыбуцыяй прадуктаў харчавання. З 2007 года кампанія выйшла на рынак камерцыйнай нерухомасці, а ў 2014 годзе адкрыла свой першы магазін. Зараз яна кіруе сеткай магазінаў «Дамашні», якая налічвае больш за 50 аб’ектаў, а таксама ўніверсамам «Цэнтральны» ў Мінску.
За 2016 год выручка «НП-Сэрвіса» склала звыш 190 млн рублёў, што на 25% вышэй за паказчык 2015 года. Чысты прыбытак знізіўся на 30% да 627 тыс. рублёў.
Паводле інфармацыі, размешчанай на сайце кампаніі, яе ўладальнікам з’яўляецца бізнесмен Іван Беразоўскі, які ўваходзіць у лік паспяховых і ўплывовых прадпрымальнікаў Беларусі. Паводле інфармацыі tut.by, ён зараз знаходзіцца ў Лондане.


description: Беларусы ўпершыню выйшлі на другое месца па выніках 13-га этапу ралі-рэйду "Дакар-2018", які падаў нямала сюрпрызаў. Аргенцінец Федэрыка Вілагра, які змагаўся за першае месца, сышоў з гонкі, у выніку другую пазіцыю ў агульным заліку заняў лідар каманды "МАЗ-СПОРТаўта" Сяргей Вязовіч, паведамілі ў ААТ "МАЗ".

title: Беларусы ўпершыню выйшлі на другое месца ў агульным заліку "Дакара"

maintext:
Траса перадапошняга ралі-заезду была на рэдкасць складанай і небяспечнай. Маршрут даўжынёй 369 км быў поўны зыбучых пяскоў і дзюн. Многія экіпажы сутыкнуліся з тэхнічнымі праблемамі. У прыватнасці, у Федэрыка Вілагры на Iveco зламалася каробка перадач. Акрамя таго, экіпаж западозрылі ў дазапраўцы грузавіка ў «зоне нейтралізацыі», што забаронена правіламі. Больш устойлівым і сумленным аказаўся «МАЗ» Сяргея Вязовіча, які прайшоў спецучастак без сур’ёзных здарэнняў.
Вязовіч фінішаваў на 13-м спецучастку чацвёртым, патраціўшы на яго пераадоленне 6 гадзін 26 хвілін. Пераможцам этапу стаў расіянін Эдуард Нікалаеў, якому беларусы саступілі 27 хвілін. У агульным заліку мазаўскі экіпаж падняўся на другое месца і адстае ад лідара амаль на 3 гадзіны 54 хвіліны.
Менш удала склаўся ралі-заезд для двух іншых беларускіх экіпажаў, якія сутыкнуліся з праблемамі на трасе. У прыватнасці, «МАЗ» Аляксея Вішнеўскага пракалоў два колы. Экіпажы ідуць адзін за адным, каб у выпадку чаго прыйсці на дапамогу — такая тактыка ўжо выручала іх на папярэдніх этапах.
Апошні этап пройдзе 20 студзеня вакол аргенцінскага горада Кордаба. Спецучастак працягласцю 120 км уключае каля 30 перашкод, якія не дазволяць пілотам расслабіцца да самага фінішу.
Беларускія гоншчыкі ўдзельнічаюць у ралі-рэйдзе «Дакар» сёмы раз. Уладальнікам каманды выступае Мінскі аўтазавод, тэхнічным партнёрам — тэлекам-аператар velcom. Асноўная мэта — увайсці ў лік наймацнейшых экіпажаў па выніках ралі ў заліку грузавікоў. Марафон у гэтым годзе праходзіць па тэрыторыі трох краін — Перу, Балівіі і Аргенціны. Працягласць толькі хуткасных участкаў складае 3,5 тыс. км, прычым большая частка маршруту прыпадае на высакагор’е.


description: Пакуль у краіне набірае ход кампанія па выбарах у мясцовыя Саветы дэпутатаў, і патэнцыйныя прэтэндэнты чакаюць рашэння выбаркамаў аб тым, хто ж з іх будзе зарэгістраваны кандыдатам у дэпутаты,“Народная Воля” пагутарыла са старшынём руху “За Свабоду” Юрасём Губарэвічам, які меў досвед працы дэпутатам мясцовага Савета.

title: Змаганне за мандат: уся праўда пра Саветы дэпутатаў

maintext:
Палітык распавёў, якімі паўнамоцтвамі надзелены народны абраннік самага нізавога ўзроўню ў Беларусі, якія пытанні ён можа вырашаць, на што ўплываць, якія інцыятывы прасоўваць.
— Калі браць заканадаўчы аспект, то паўнамоцтваў у саміх мясцовых Саветаў у Беларусі не так і шмат, — распачынае аповед Юрась Губарэвіч. – Па-першае, дэпутаты павінны сабірацца на сессіі як мінімум чатыры разы на год. На адной з гэтых сесій дэпутаты зацвярджаюць гадавы праект бюжэта той тэрытарыяльнай адзінкі, дзе яны працуюць, а па выніках года дэпутаты зацвярджаюць яго выкананне. Але, як паказала мая практыка, а я быў дэпутатам Белаазёрскага гарадскога Савета дэпутатаў з 2003-га па 2007-ы год, ніякія праўкі ў праект бюджэта дэпутаты ўносіць не могуць. Бо бюджэт фарміруюць выканкамы, а дэпутатам гэты праект спускаецца проста для зацвярджэння. Мой досвед тычыцца працы ў Савеце першага ўзроўню (а ўсяго ў Беларусі тры ўзроўні), і калі браць паўнамоцтвы дэпутатаў абласных ці гарадскіх Саветаў дэпутатаў, то паўнамоцтваў у іх трохі болей. Напрыклад, дэпутаты гарадскога Савета могуць прыняць рашэнне пра перайменаванне той ці іншый вуліцы.
Але трэба разумець, што рэальнае кіраванне лакальнымі тэрыторыямі аддадзена выканкамам. Нельга сказаць, што дэпутаты мясцовых Саветаў падпарадкоўваюцца выканкамам – гэта быццам бы дзве розныя галіны ўлады, — але насамрэч рэальнае кіраванне знаходзіцца ў руках выканкамаў – у іх руках бюджэт і прыняцце рашэнняў, а мясцовыя Саветы носяць нейкую прадстаўнічую функцыю.
— Вы хочаце сказаць, што мандат дэпутата мясцовага Савета па сутнасці не надае аніякія паўнамоцтвы яго ўладальніку?
— Якраз гэтага я сказаць не хачу. Дэпутат мае права звярнуцца ў дзяржаўныя органы з запытам ці зваротам аб праблеме, якія ставяць перад ім выбаршчыкі. І я гэтай формай актыўна карыстаўся. У асноўным мае звароты тычаліся лакальных праблем – яміны ў асфальце, добраўпарадкаванне тэрыторыі, ці нешта падобнае.
Было ў мяне і некалькі маштабных ініцыятыў. Першае, з чаго я пачаў, атрымаўшы дэпутацкі мандат, дык гэта выступіў з ініцыятывай аб усталяванні партнёрскіх стасункаў паміж Белаазёрскам і літоўскім Электрэнаем. Абодва гэтыя гарады ствараліся ў 60-я гады мінулага стагоддзя фактычна паводле адным і таго ж праекту – вакол будаўніцтва электрастанцый. Аднак гэтая ініцыятыва, якая б магла б прынесці карысць абодвум гарадам у плане эканамічнага супрацоўніцтва паміж прадпрыемствамі, у плане нейкага культурніцкага абмену, была “зарублена” на ўзроўні выканкама. Таму дэпутат мясцовага Савета павінен быць гатовы да таго, што любая больш-менш значная ініцыятыва вырубаецца пад корань, калі таго захоча выканкам.
— Ці не здаецца вам, што абірацца дэпутатам мясцовага Савета ў такім выпадку проста бессэнсоўна?
— Калі не паглыбляцца ў тэму таго, як у Беларусі праходзяць выбарчыя кампаніі, то сэнс стаць дэпутатам мясцовага Савета ёсць. Па-першае для тых, хто хоча займацца палітыкай у Беларусі – з чагосьці ж пачынаць трэба. Па-другое, дэпутацкі мандат, нават і дэпутата мясцовага Савета, адчыняе дзверы многіх дзяржаўных устаноў. Тыя дзверы, за якімі якраз і прымаюцца важныя для жыхароў той ці іншай мясцовасці пытанні. Дэпутат можа абазначыць праблему і кантраляваць ход яе вырашэння. Скажу проста: усё залежыць ад актыўнасці дэпутата. Хоча ён працаваць для людзей – ён будзе гэта рабіць, не хоча – чалавек проста будзе праседжваць штаны на сесіях, папросту адбываючы нумар.
Ад сябе адзначым, што ўчора закончыўся прыём дакументаў ад ахвочых пазмагацца за дэпутацкае крэсла. Зараз у выбарчых камісіях ідзе праверка гэтых папер, а 18 студзеня будзеіафіцыцйна агучана хто з прэтэнднтаў пяройдзе ў статус кандыадыдатаў.
Плануецца, што гэтым разам па ўсёй краіне будзе абрана крыху больш за 18 тысяч дэпутатаў.
Праца гэта – бясплатная, не патрабуючая звальнення з асноўнага месца работы. Да таго ж, дэпутат мясцовага Савета не мае ніякай дэпутацкай “недатыкальнасці”.


description: Неабходна вывесці папраўчыя ўстановы з сістэмы МУС, а таксама ўзмацніць грамадскі кантроль за імі. Пра гэта гаворыцца ў справаздачы "Рэспубліка Беларусь: месцы несвабоды. 2017", прэзентацыя якой адбылася 18 студзеня ў Мінску.

title: Праваабаронцы: У месцах пазбаўлення волі зафіксаваныя выпадкі катаванняў і бесчалавечнага абыходжання

maintext:
Вывучыўшы даступныя матэрыялы, аўтар маніторынгу Павел Сапелка — юрыст закрытага ўладамі праваабарончага цэнтра «Вясна» — робіць высновы пра тое, што зняволеныя ў Беларусі ўтрымліваюцца ва ўмовах, якія часта можна назваць непрымальнымі з-за неарганізацыі бяспечнага ўтрымання, нізкай якасці і недахопу харчавання, цеснаты, непавагі да асабістай годнасці, невыканання санітарна-гігіенічных правілаў.
Паводле інфармацыі Сапелкі, у месцах пазбаўлення волі ў Беларусі за апошнія гады зафіксаваны выпадкі катаванняў, жорсткага і бесчалавечнага абыходжання з вязнямі. «Гэтыя выпадкі не заўсёды расследуюцца аб`ектыўнай і незалежнай інстанцыяй. Следчы камітэт і пракуратура з прычыны ўскладзеных на іх функцый і кампетэнцыі не папаўняюць адсутнасці нацыянальнага праваабарончага механізму», — гаворыцца ў справаздачы.
Як лічыць яе аўтар, знаходжанне месцаў пазбаўлення волі і следчых ізалятараў у сістэме МУС не дазваляе размежаваць функцыі крымінальнага пераследу і выканання пакаранняў, забяспечыць недатыкальнасць абвінавачваных, якія знаходзяцца пад вартай.
Справаздача змяшчае наступныя рэкамендацыі для прадстаўнікоў заканадаўчай улады і ўпаўнаважаных дзяржорганаў:
— прыняць меры па выключэнні выпадкаў катаванняў і жорсткага, зневажальнага абыходжання ў месцах пазбаўлення волі, па кожным такім выпадку праводзіць своечасовую аб`ектыўную праверку і прыцягваць вінаватых да крымінальнай адказнасці;
— забяспечыць права зняволеных на атрыманне даступнай юрыдычнай дапамогі і судовай абароны;
— вывесці папраўчыя ўстановы і СІЗА з сістэмы Міністэрства ўнутраных спраў;
— ліквідаваць інстытут лячэбна-працоўных прафілакторыяў, дзе ўтрымліваюцца грамадзяне, якія не ўчынілі злачынстваў;
— прыняць меры па прадухіленні дыскрымінацыі зняволеных у працоўнай сферы;
— паслядоўна паляпшаць умовы ўтрымання зняволеных калоній і турмаў, а таксама стварыць умовы для ажыццяўлення эфектыўнага грамадскага кантролю за месцамі несвабоды.
Паводле ацэнкі праваабаронцы, большасць праблемных момантаў у пенітэнцыярнай сістэме Беларусі носяць «неўстараняльны характар», калі не ўносіць змен у заканадаўства, якое рэгулюе гэту сферу, а сама сістэма носіць хутчэй карны, чым папраўчы характар.
«Калі мы кажам у цэлым аб сітуацыі з правамі чалавека ў месцах пазбаўлення волі, мы гаворым пра тое, што нашы магчымасці вельмі абмежаваныя. І толькі рэальны грамадскі кантроль зможа палепшыць становішча ў месцах пазбаўлення волі. На жаль, цяперашні грамадскі кантроль істотна абмежаваны, у першую чаргу заканадаўча», — падкрэсліў Павел Сапелка.


description: Канцэрн "Белнафтахім" плануе падняць рознічную цану на паліва на ўнутраным рынку да ўзроўню расійскіх цэн, паведамілі БелаПАН у прэс-службе ведамства.

maintext:
«У канцы мінулага года, а дакладней за жнівень—снежань, кошт нафты вырас на 25,8%. У 2018 годзе на 10% павялічваюцца стаўкі акцызаў на маторнае паліва. У такіх умовах для кампенсацыі страт НПЗ цэны на нафтапрадукты неабходна павялічваць», — заявіў намеснік старшыні канцэрна Андрэй Рыбакоў у інтэрв`ю газеце «Советская Белоруссия», апублікаваным 11 студзеня.
Ён лічыць, што «назапашваецца псіхалагічна значны скачок». Толькі для таго, каб кампенсаваць рост кошту нафты, трэба падняць цэны на аўтазапраўках на 23%. Канцэрн лічыць неабходным як мінімум прывесці беларускія цэны на аўтамабільнае паліва да парытэту з коштамі расійскага рынку, якія цяпер вышэйшыя на 7—11%. «Усе магчымыя меры ўнутранага характару для скарачэння выдаткаў нашымі НПЗ ужо распачатыя», — запэўніў намеснік кіраўніка ведамства.
На пытанне БелаПАН, ці гатовае чарговае рашэнне аб павышэнні цэн на паліва на беларускіх АЗС, у прэс-службе канцэрна заявілі: «Калі такое рашэнне будзе прынятае, мы размесцім яго на сайце «Белнафтахіма».
Апошнім разам рознічныя кошты на бензін былі павышаныя на 1,7%, або 2 капейкі, 26 кастрычніка 2017 года. Гэта было сёмае падаражанне ў 2017 годзе. Раней цэны павышаліся 11 і 18 сакавіка, 1, 8 і 15 красавіка, 6 мая (кожны раз — на 1 капейку за літр, або на 100 рублёў без уліку дэнамінацыі 2016 года).
На сёння кошт бензіну АІ-92-К5 складае 1,19 рубля за літр, АІ-95-К5 — 1,27. Апошняе падаражанне не кранула дызельнага паліва ДТ-К5, яго кошт у 2017 годзе вырас да 1,29 рубля за літр.
Павышэнне цэн «Белнафтахім» растлумачыў «ростам кошту нафты і неабходнасцю выраўноўвання рознічных цэн на нафтапрадукты ў Беларусі з коштам аўтамабільнага паліва ў сумежных краінах, перш за ўсё ў суседніх рэгіёнах Расійскай Федэрацыі». «Цана аўтамабільнага паліва на АЗС Беларусі па-ранейшаму застаецца самай нізкай у Еўропе», — падкрэсліў канцэрн. Больш за два гады (пасля 13 студзеня 2015 года да 11 сакавіка 2017 году) цана аўтамабільнага паліва не мянялася.


description: Галоўны трэнер зборнай Беларусі па скачках на батуце распавяла “Народнай Волі” пра характар, мары і доўгажыхарства ў спорце лепшай спартсменкі Беларусі 2017 года.

title: Здымем капялюш перад Таццянай Пятрэня

maintext: Акрабатка Таццяна Пятрэня, якую беларускія журналісты ў мінулым годзе ўзнялі на вышэйшы п’едэстал, у пэўным сэнсе ўнікальная спартсменка. Ісці да “золата” чэмпіянату свету 19 гадоў і ў рэшце рэшт заваяваць яго ў 36 год – гэта маленькі подзвіг. Як кажуць, здымаем капялюш… – На ўсе сто справядлівая ацэнка заслуг Таццяны, – кажа галоўны трэнер зборнай Беларусі па скачках на батуце Вольга Уласава. – Яна проста фанат свайго віду спорту, бо скакаць у такім узросце і пры гэтым толькі павышаць вынікі – гэта прыкметы сілы духу і сілы характару. – Таццяна самая старэйшая ў камандзе? – Ёй ужо 37-ы год ідзе,...


description: 5 студзеня ў кінатэатры «Масква» ў Мінску адбыўся прэм'ерны паказ кінастужкі «Хронікі Нарніі: Леў, Вядзьмарка і гардэроб» на беларускай мове.

title: Прэм’ерны паказ "Хронікі Нарніі" сабраў поўную залю

maintext:
Фільм «Хронікі Нарніі: Леў, Вядзьмарка і гардэроб» зняты рэжысёрам Эндру Адамсанам у 2005-ым годзе паводле кнігі брытанска-ірландскага пісьменніка Клайва Льюіса. Фільм быў агучаны кампаніяй «Кінаконг», з удзелам найлепшых беларускіх акцёраў і тэлевядучых, у межах праекта «Беларускія ўікэнды» пры падтрымцы кампаніі velcom.
Пра што кіно
Чацвёра братоў і сясцёр вымушаны бегчы падчас бамбёжкі Лондана. Дзяцей адсылаюць да цёці ў англійскай правінцыі, у дом старога прафесара. Малодшая з дзяцей, кірпаносая Люсі, гуляючы ў хованкі, знаходзіць у шафе-гардэробе выйсце ў казачную краіну — Нарнію. Там ужо 100 год зіма, якую начаравала Белая Вядзьмарка. Міжволі дзеці аказваюцца ўцягнутымі ва ўнутраныя справы казачнага каралеўства і выконваюць даўняе прароцтва, якое вызваліць жыхароў Нарніі ад злых чараў вядзьмаркі.
Кадр з фільма
«Хронікі Нарніі: Леў, Вядзьмарка і гардэроб» — дарэчы, як і Толкінаўскі «Уладар Пярсцёнкаў» — была напісана ў 1949 годзе. Гэта быў час пасляваеннай галечы і безнадзейнасці, калі грамадства намагалася пераадолець наступствы другой сусветнай вайны – менавіта таму жанр фэнтэзі атрымаў такі водгук у масавага чытача. Бо казачны свет «Нарніі» дае надзею, што дабро ўсё адно пераможа і што «усе войны сканчваюцца».
Ужо першыя эпізоды зачароўваюць стылёвасцю герояў і казачных убораў, прыгажосцю ландшафтаў, – фільм глядзіцца так, што не адарваць вачэй.
velcom courtesy photo
Разам з кінапаказам беларускай версіі стужкі адбылося выданне кнігі «Хронікі Нарніі: Леў, Вядзьмарка і гардэроб» упершыню ў перакладзе на беларускую мову. 2000 экзэмпляраў будуць распаўсюджвацца па ўсёй Беларусі ў кнігарнях і праз інтэрнет-крамы. Частка накладу будзе перададзена ў дзіцячыя бібліятэкі.
На паказе можна набыць кнігу «Хронікі Нарніі» або залезці ў сапраўдную антыкварную шафу
Для аматараў добрага кіно на беларускай мове паказы фільма «Хронікі Нарніі: Леў, Вядзьмарка і гардэроб» пройдуць з 5 па 7 студзеня ў кінатэатры «Масква». Яшчэ адна магчымасць трапіць у Нарнію разам з героямі стужкі з’явіцца ў гледачоў напярэдадні Старога Новага года: з 12 па 14 студзеня паказы пройдуць у кінатэатры velcom cinema by Silverscreen.
«Хронікі Нарніі: Леў, Вядзьмарка і гардэроб» стаў восьмым фільмам, які выйшаў на вялікія экраны Мінска ў прафесійнай беларускай агучцы ў межах праекта «Беларускія ўікэнды» пры падтрымцы кампаніі velcom. Дагэтуль у пракаце былі: «Таямніца Келза», «Кніга Ілая», «Пакуль ногі носяць», «Маленькі прынц», «Шторм», «Форэст Гамп» і «Жонка наглядчыка заапарка».
Менш чым за год з невялікіх аматарскіх кінапаказаў «Беларускія ўікенды» ператварыліся ў поўнамаштабны рэспубліканскі праект: з сакавіка па снежань адбылося больш за 200 сеансаў у 27 гарадах Беларусі, якія сабралі каля 20 тыс. гледачоў. Аншлагі на сеансах, шматлікія водгукі ў сацыяльных сетках і публікацыі ў СМІ – усё гэта сведчыць пра запатрабаванасць фільмаў на беларускай мове.


description: Беларускія дэмакратычныя партыі і арганізацыі дасягнулі папярэдняга кансэнсусу аб сумесным святкаванні ў гэтым годзе 25 сакавіка Дня Волі (100-годдзя абвяшчэння ў 1918 годзе Беларускай Народнай Рэспублікі).

title: Дэмакратычныя арганізацыі дамовіліся аб сумесным святкаванні 100-годдзя БНР

maintext:
15 студзеня адбылося першае пасяджэнне аргкамітэта, падчас якога, як паведаміў БелаПАН старшыня Партыі БНФ Рыгор Кастусёў, прадстаўнікам розных структур «удалося дасягнуць кансэнсусу».
Пасяджэнне аргкамітэта працягвалася амаль дзве гадзіны, у ім прымалі ўдзел больш за 35 чалавек. «Прыняты шэраг рашэнняў аб правядзенні масавых мерапрыемстваў, прапанавана стварыць працоўную групу па іх арганізацыі. Будуць праведзены ўрачыстыя мерапрыемствы, сярод іх шэсце і мітынг, а таксама канцэрт», — сказаў палітык.
Пасяджэнне рабочай групы адбудзецца 16 студзеня, аргкамітэта — 22 студзеня.
«Самае галоўнае, што зацверджаны шырокі склад аргкамітэта, у які ўвайшлі прадстаўнікі практычна ўсіх апазіцыйных палітычных і грамадскіх арганізацый. Ёсць кансэнсус, зацверджаны паўнамоцтвы аргкамітэта», — сказаў Кастусёў.
«Будзе пададзена заяўка на правядзенне шэсця ў цэнтры Мінска. Заўтра пройдзе пасяджэнне рабочай групы, дзе будуць вырашацца дэталі, як праводзіць акцыю», — паведаміў адзін з сустаршыняў Беларускага нацыянальнага кангрэса (БНК) (арганізацыя не зарэгістраваная ў Беларусі) Мікалай Статкевіч.
«Удалося дасягнуць кансэнсусу. БНК хацеў яго дасягнуць, рабілі для гэтага пэўныя захады. Можна канстатаваць, што аргкамітэт па святкаванні Дня Волі аб`яднаў усе беларускія дэмакратычныя арганізацыі», — сказаў ён.
«Усё прайшло нармальна. Вырашылі, што пройдзе шэсце і канцэрт», — адзначыў сустаршыня аргкамітэта па стварэнні партыі «Беларуская хрысціянская дэмакратыя» Павел Севярынец.
Паводле яго слоў, таксама была абнародаваная ініцыятыва звярнуцца да ўладаў з прапановай абвясціць 25 сакавіка дзяржаўным святам. «Сядзелі каля дзвюх гадзін, але вельмі парадавала, што было дасягнута адзінства», — сказаў суразмоўца.
Дзень Волі адзначае дэмакратычная грамадскасць Беларусі, афіцыйна гэтага свята ў краіне няма.
Незалежнасць БНР была абвешчаная ў ноч з 24 на 25 сакавіка 1918 года. Урад БНР прыкладаў нямала намаганняў для арганізацыі нацыянальных інстытутаў. Была прынята пастанова аб дзяржаўным статусе беларускай мовы, адкрываліся беларускія школы і гімназіі, культурна-асветніцкія таварыствы і тэатры, працавалі выдавецтвы, выходзілі беларускія газеты, вялася праца па адкрыцці ў Мінску Беларускага ўніверсітэта. З`явіўся пашпарт грамадзяніна БНР, у тым ліку дыпламатычны, была ўзаконеная дзяржаўная сімволіка — бел-чырвона-белы сцяг і герб «Пагоня». У шэрагу краін Еўропы адкрыліся дыппрадстаўніцтвы БНР.
Аднак з-за складанага ваенна-палітычнага становішча Рада БНР не змагла рэалізаваць ідэю дзяржаўнага суверэнітэту краіны — яна аказалася не абароненай перад расійскімі бальшавікамі і польскімі легіёнамі. У снежні 1918 года ўрад БНР быў вымушаны пераехаць у Вільню, затым у Гродна.
Многія гісторыкі лічаць, што менавіта перыяд БНР стаў першым этапам дзяржаўнага станаўлення беларускай нацыі.


description: Ніводнага з 14 прадстаўнікоў Аб’яднанай грамадзянскай партыі не ўключылі ў склад участковых выбарчых камісій на акрузе, дзе вылучаецца кандыдатам у дэпутаты Мінгарсавета прадстаўнік АГП Мікалай Казлоў. Рашэнне чыноўнікаў з адміністрацыі Цэнтральнага раёна Мінска абурыла дэмакратаў, і яны накіравалі скаргу ў суд.

title: АГП і ПБНФ падалі ў суд на выканкамы

maintext:
Разгляд грамадзянскай справы па скарзе Мінскай гарадской арганізацыі АГП праходзіць 9 студзеня ў судзе Цэнтральнага раёна Мінска. Праз суд Мікалай Казлоў спрабуе дамагчыся ад прадстаўнікоў адміністрацыі Цэнтральнага раёна адказу на галоўнае пытанне: якім чынам у склад камісіі трапляюць прадстаўнікі нікому не вядомых партый кшталту Беларускай сацыяльна-спартыўнай партыі ці Рэспубліканскай партыі працы і справядлівасці, а прадстаўнікі АГП ― не? І патрабуе ўключэння сваіх аднапартыйцаў у склад выбарчых камісій.
Судовае пасяджэнне, якое пачынаецца ў 14.30, нечакана зацягваецца. Прадстаўнікі адміністрацыі даказваюць законнасць адмовы вылучэнцам ад АГП. Маўляў, абмяркоўваліся ўсе кандыдатуры, і апазіцыйныя прадстаўнікі не прайшлі па конкурсе ― не адпавядаюць высокамаральным патрабаванням сябра ўчастковай выбарчай камісіі. Толькі а 18-й гадзіне вечара суд выносіць рашэнне і чакана адмаўляе АГП ў іх скарзе. Маўляў, у камісіях ёсць прадстаўнікі розных партый, а што ад АГП ніхто не трапіў ― бывае…
Мікалай Казлоў ставіцца да рашэння суда спакойна.
“Скажу, як супрацоўнік крымінальнага вышуку з вялікім стажам. Перш, чым злачынца трапляе на лаву падсудных, гэтаму папярэднічае вялікая праца: усё дакументуецца, даследуецца, збіраецца да кучы, і потым чалавек адказвае адразу за ўсё. Спадзяюся, што і гэты наш зварот у суд — акурат той выпадак, калі і мы сваю кроплю ўнеслі ў гэтую справу”.
Між тым, са слоў старшыні АГП Анатоля Лябедзькі вядома ― партыя вылучыла 83 чалавекі на ўключэнне ў склад выбарчых камісій па ўсёй краіне, але ўхваленая была толькі адна кандыдатура ― Віктара Сучэнінава ў Мёрах. Чакаць судоў і ў іншых рэгіёнах краіны?
Лябедзька: “Гэтым разам мы ўзялі Мінск, Гомель, Оршу, Віцебск, Магілёў, Бабруйск і мы закрылі акругі, на якіх быў наш кандыдат, цалкам ― колькі там было ўчастковых камісій, столькі мы і закрылі сваімі людзьмі. А ў такім выпадку нават з пункту гледжання выпадковасці, хоць нехта павінен у камісію трапіць. У нас не патрапіў ніводны, апроч Пад’ельцаўскай акругі №9 у Мёрах. Па рашэнні нашага выбарчага штаба, калі не ўключылі паўсюль, мы ўзялі акругу Казлова і робім такі прэцэдэнт: паказваем, што ў нас і праз судовы механізм нельга знайсці ні справядлівасці, ні закона”.
Як вынік ― АГП вінаваціць улады ў падрыхтоўцы фальсіфікацый на сёлетніх мясцовых выбарах.
Шляхам АГП пайшла і ПБНФ ― накіравалі некалькі скаргаў у суд з нагоды неўключэння іх вылучэнцаў у склад выбарчых камісій. Адна такая скарга чакае свайго разгляду ў судзе Бярозаўскага раёна. Другая, на рашэнне Слуцкага раённага выканаўчага камітэта, разгледжаная ў судзе Слуцкага раёна 8 студзеня. Суд адмовіў прадстаўніку Мінскай абласной арганізацыі Партыі БНФ і пакінуў утвораную мясцовымі чыноўнікамі камісію нязменнай.
Але ж па ўсёй краіне ПБНФ вылучала ва ўчастковыя камісіі 65 чалавек, а трапілі ў іх толькі чацвёра.
“У кожным рэгіёне складана дабегчы, але ў ключавых месцах мы скаргі падаём ― у Мінску падаем, у Мінскай вобласці падалі. Робім гэта, хоць і ведаем, які будзе вынік. Але для гісторыі занатаваць такія моманты трэба”, ― кажа старшыня ПБНФ Рыгор Кастусёў.
Ніводнага прадстаўніка Руху За свабоду ў выбарчыя камісіі не ўключылі. І яны хацелі б гэта абскардзіць, кажа старшыня Руху Юрась Губарэвіч, але магчымасці для гэтага не маюць.
“Мы вылучалі людзей у камісіі шляхам збору подпісаў. І, каб падаць скаргу ў суд, неабходна згода большасці грамадзян, якія падпісаліся за вылучэнне чалавека ў камісію. А гэта маларэальна. Бо нашы грамадзяне яшчэ могуць падпісацца ў падтрымку кандыдата, але змагацца з дзяржавай у судах сёння адкрыта далёка не ўсе гатовыя”, ― кажа Губарэвіч.
Толькі тры чалавекі з амаль пяці дзясяткаў вылучэнцаў ад Ліберальна-дэмакратычнай партыі трапілі ва ўчастковыя камісіі. Але судзіцца з-за гэтага партыя не будзе, кажа кіраўнік выбарчага штаба партыі Алег Гайдукевіч.
“Мы не будзем судзіцца. Бо рашэнне мясцовых уладаў правамернае. Гэта яны вырашаюць самі для сябе ― з кім ім працаваць, а з кім не. Можа, з нейкага боку гэта рашэнне і неправамернае, але траціць сілы і падаваць у суд я не бачу сэнсу. Для нас галоўнае вынік выбараў: праходжанне ў саветы нашых прадстаўнікоў. Трэба займацца агітацыяй, а не ў судах час траціць”.
Ну, а каб застрахавацца ад фальсіфікацый падчас падліку галасоў, ЛДП прапануе накіроўваць у камісіі назіральнікаў падчас галасавання.
Не бачыць сэнсу ў судах і старшыня партыі левых “Справядлівы свет” Сяргей Калякін.
Сяргей Калякін: “Гэта не мае ніякай перспектывы судовай. Бо не існуе правіл: як павінны ўключаць у склад камісій, а як ― не павінны. І таму людзі проста не марнуюць час і не звяртаюцца ў суды”.
Не хоча судзіцца з мясцовымі ўладамі і “Гавары праўду”. Хоць і ў іх толькі аднаго чалавека з некалькіх дзясяткаў уключылі ў камісію. Па словах Таццяны Караткевіч, у іх іншы шлях: не судзіцца, а “паказаць людзям, што ёсць альтэрнатыва”.
Фота Еўрарадыё


description: Спецыяльная камісія Нацыянальнай акадэміі навук Беларусі (НАНБ) 10 студзеня падвяла вынікі конкурсу на ўключэнне ў дзясятку лепшых вынікаў навуковай дзейнасці ў галіне фундаментальных і прыкладных даследаванняў за 2017 год, паведамляе прэс-служба НАНБ.

title: Нацыянальная акадэмія навук вызначыла дзясятку лепшых вынікаў навуковай дзейнасці за 2017 год

maintext:
Так, распрацоўка партатыўнага суперкамп’ютара для апрацоўкі вялікіх масіваў дадзеных, высокадакладнага мадэлявання і праектавання забяспечыла месца ў топ-10 лепшых навуковых вынікаў мінулага года групе навукоўцаў Аб’яднанага інстытута праблем інфарматыкі.
Аўтарскі калектыў Навукова-практычнага цэнтра НАНБ па матэрыялазнаўстве быў адзначаны за распрацоўку і сінтэз кампазітных і нанаструктурных магнітных матэрыялаў з высокімі звышвысокачастотнымі характарыстыкамі, якія здольныя абараняць мікраэлектроніку ад дэстабілізуючых знешніх уздзеянняў.
У топ-10 лепшых вынікаў уключана праца па вызначэнні метадаў і стварэнні высокадакладных праграм разліку аптычных сячэнняў атамных ядраў, неабходных для вырашэння навуковых і інжынерных задач атамнай энергетыкі, якую выканалі навукоўцы Аб’яднанага інстытута энергетычных і ядзерных даследаванняў «Сосны».
Пералік лепшых навуковых дасягненняў мінулага года папоўнілі работы двух асобных груп вучоных Інстытута біяарганічнай хіміі, у прыватнасці выяўленне новага ўніверсальнага індыкатара антыаксідантнага патэнцыялу для дыягностыкі ўстойлівасці чалавека да акісляльнага стрэсу, а таксама ўстанаўленне механізму, з дапамогай якога мікрабактэрыі туберкулёзу падаўляюць імунітэт чалавека, з мэтай стварэння новых процітуберкулёзных прэпаратаў.
Адну з лепшых навуковых работ у мінулым годзе выканаў старшы навуковы супрацоўнік Інстытута біяфізікі і клетачнай інжынерыі Сяргей Федаровіч. Ён устанавіў механізм парушэнняў сінаптычнай перадачы ў нейронах у жывёл пры кіслароднай недастатковасці. Вынікі яго даследаванняў важныя для абароны мозгу ад пашкоджанняў пры ішэмічным інсульце.
Група навукоўцаў Інстытута мікрабіялогіі ўключаная ў топ-10 лепшых навуковых вынікаў за выяўленне і зніжэнне актыўнасці генаў рэгуляцыі біясінтэзу антымікробных метабалітаў у бактэрыях. Іх праца дазволіць істотна павялічыць прадукцыю мэтавых біялагічна актыўных злучэнняў і стварыць новыя сродкі абароны раслін.
Навукоўцаў Інстытута глебазнаўства і аграхіміі адзначылі за стварэнне мікробнай кампазіцыі з уласцівасцямі біяўгнаення, біяфунгіцыду і рэгулятара росту.
У топ-10 лепшых вынікаў уключылі працу групы навукоўцаў з Цэнтра даследаванняў беларускай культуры, мовы і літаратуры і Аб’яднанага інстытута праблем інфарматыкі, якія ўпершыню стварылі поўны беларускі лінгвістычны даведнік, а таксама сфарміравалі метадалогію пераводу электроннага арфаграфічнай запісу беларускіх слоў у транскрыпцыю.
Адкрыццё ўнікальных славянскіх паселішчаў на Палессі, а таксама раскрыццё працэсу фарміравання і развіцця раннеславянскай супольнасці на беларускіх землях забяспечыла месца ў спісе лепшых навуковых дасягненняў мінулага года групе навукоўцаў з Інстытута гісторыі.
Цырымонію ўзнагароджання пераможцаў конкурсу прымяркуюць да Дня беларускай навукі, які ў гэтым годзе будзе адзначацца 28 студзеня.


description: У гродзенскім Цэнтры гарадскога жыцця 22 студзеня адкрылася выстава “Паства” фатографа Наталлі Дораш.

title: Як вымірае вёска - у Гродна адчынілася фотавыстава Наталлі Дораш

maintext:
Выстава “Паства” прысвечана старажытнай народнай традыцыі асвяшчэння хат пасля свята Крышчэння Гасподня ў вёсцы Сянькоўшчына Слонімскага раёна, дзе знаходзіцца невялічкая драўляная царква Серафіма Сароскага. Наталля Дораш так ахарактарызавала створаны ёю праект: “Паства” – гэта выключна рэпартажная работа, дакументальная. Хоць і ўзнікае пачуццё, быццам людзі на мяне глядзяць, глядзяць у аб’ектыў, але ніводзін кадр не паўтараўся, не быў дубляваны”.
На фотаздымках выставы мы бачым вясковыя хаты і іх інтэр’ер, а галоўнае – самых звычайных вяскоўцаў з іхнімі ўсмешкамі і нават трагедыямі. Так у адной хаце Наталля Дораш заспела сапраўдную трагедыю, перажыванні сям’і па загінулым пляменніку, што і адлюстравала на здымку: “Гэтыя людзі слабыя здароўем. Гэта старыя, якія дажываюць у сваіх хатах. Яны не заўсёды могуць прыехаць у царкву. Як бы пакінутыя, адзінокія. Вельмі шмат жанчын, а мужчын амаль не засталося. І за спінай святара я была з фотакамерай. Святар казаў: вы на яе не звяртайце ўвагі, яна будзе вас для гісторыі здымаць. І людзі не пазіравалі. Яны проста былі шчырыя, як бы не бачылі аб’ектыў”.
Нягледзячы на цяжкія ўмовы, у якіх жывуць старыя вяскоўцы, яны не жадаюць пакідаць Бацькаўшчыны, вымушаныя толькі на зіму выпраўляцца ў горад да дзяцей. На вясну ж іх невялічкія драўляныя хаткі зноў ажываюць: “Яны шчырыя, добрыя, веруючыя, нікога не абражаюць, жывуць сваім жыццём. І я спрабавала захаваць іх выразы твараў, зафіксаваць іх натуральнае становішча”.
Кіраўнік экспазіцыйнай пляцоўкі Павел Мажэйка адзначыў: “Гэта выстава пра тое, што знікае і чаго праз некалькі гадоў не будзе”. Мікола Таранда (які, дарэчы, нядаўна разам з Наталляй Дораш падрыхтаваў выставу прац свайго дзядзькі), дадаў: “Гэтыя фотаздымкі захаваюцца і пакажуць, як наша вёска вымірала. Яна, на жаль, паўсюдна вымірае. І тут такі момант захапілі, што там яшчэ нехта жыве”.


description: 17 студзеня раённы суд польскага гораду Асьвенцім агучыў прысуд удзельнікам пэрформансу каля музэю Аўшвіц-Біркенаў.

title: Польскі суд вынес прысуд удзельнікам акцыі ля мемарыяла ў Асвенцыме

maintext:
Адам Бяляцкі асуджаны да 1 году 6 месяцаў зьняволеньня. Яго прызналі вінаватым ў зьнявазе месца памяці і забойстве жывёлы. Ён таксама мусіць заплаціць штраф у памеры 2 000 злотых (каля 630 даляраў ЗША). Яму забаронена мець жывёлаў на працягу 10 гадоў.
Мікіта Валадзько асуджаны да 1 году 2 месяцаў зьняволеньня. Яму таксама забаронена мець жывёлаў на працягу 10 гадоў.
Іншым абвінавачаным прысудзілі штрафы ў памеры 10 тысяч злотых і абмежаваньня волі тэрмінам 1 год.
Суддзя заявіла, што асуджаныя перад учынкам разумелі, што ім за гэта пагражае, тым не менш пайшлі «на такі ўчынак». «Яны зняважылі месца памяці, палітае крывёю сотняў тысячаў людзей», — сказала яна.
24 сакавіка 2017 году разьдзетыя дагала маладыя людзі завесілі лёзунг «Arbeit Macht Frei» расьцяжкай з надпісам «Love». Яны спрабавалі прыкаваць сябе адзін да аднаго кайданкамі. Падчас акцыі два ўдзельнікі-беларусы зарэзалі ягня.


description: Маразы да 9 градусаў чакаюцца ў Беларусі ў пачатку наступнага тыдня, паведамілі ў Рэспубліканскім цэнтры па гідраметэаралогіі, кантролі радыеактыўнага забруджвання і маніторынгу навакольнага асяроддзя Мінпрыроды.

maintext:
«Атлантычныя цыклоны, перамяшчаючыся па поўначы Еўропы, прадаўжаюць пераносіць на тэрыторыю Беларусі цёплае паветра з паўднёвага захаду Еўропы. Пахмурнае адліжнае надвор’е захаваецца аж да Каляд, ападкі будуць выпадаць у выглядзе дажджу і мокрага снегу. Цыклон, які першыя дні студзеня распаўсюдзіўся над Заходняй Еўропай, выклікаўшы там дажджы і моцны парывісты вецер, адыходзіць на Балтыку. Ён ужо растраціў свае сілы, таму вецер слабее, а цёплае паветра ў цыркуляцыі цыклону прадоўжыць паступаць на тэрыторыю нашай краіны. Характар надвор’я ў Беларусі зменіцца ў пачатку наступнага тыдня. Небо праясніцца, тэмпература панізіцца да адмоўных значэнняў», — сказалі ў Гідрамеце.
У пятніцу, 5 студзеня, умовы надвор’я на тэрыторыі Беларусі ноччу будзе вызначаць вобласць паніжанага атмасфернага ціску, удзень праявіцца ўплыў франтальнага раздзелу. Ноччу ў асобных раёнах пройдуць невялікія ападкі. Удзень на большай частцы тэрыторыі краіны чакаюцца ападкі (дождж, мокры снег), якія будуць суправаджацца парывістым ветрам. Тэмпература паветра ўначы складзе ад мінус 1 да плюс 4 градусаў, удзень — 2-7 градусаў цяпла.
У суботу, 6 студзеня, ноччу і раніцай надвор’е абумовіць атмасферны фронт, на большай частцы тэрыторыі краіны пройдуць кароткачасовыя ападкі. Удзень фронт пойдзе на ўсход, але ў асобных раёнах не абыдзецца без кароткачасовага мокрага снегу і дажджу. Ноччу і раніцай па паўночным усходзе краіны чакаецца слабы галалёд, на дарогах месцамі ўтворыцца галалёдзіца. Тэмпература паветра ноччу складзе ад мінус 1 да плюс 4 градусаў, удзень павысіцца да 1-7 градусаў цяпла.
У нядзелю, 7 студзеня, з ростам атмасфернага ціску надвор’е палепшыцца, а тэмпературны фон, пачынаючы з паўночных раёнаў, будзе паніжацца. У асобных раёнах Беларусі пройдзе кароткачасовы снег, мокры снег, па поўдні з дажджом. Ноччу і раніцай месцамі чакаюцца слабыя туман і галалёд. Тэмпература паветра ноччу складзе ад мінус 2 да плюс 4 градусаў, удзень — ад мінус 2 па поўначы да 6 градусаў цяпла па поўдні.
У пачатку наступнага тыдня надвор’е абумовіць вобласць павышанага атмасфернага ціску.
У панядзелак, 8 студзеня, у асобных раёнах, пераважна па поўначы краіны, пройдзе невялікі кароткачасовы снег, мокры снег. На дарогах месцамі чакаецца галалёдзіца. Тэмпература паветра ноччу складзе 2-7 градусаў марозу, толькі па поўдні будзе каля нуля. Удзень — ад мінус 3 да плюс 2 градусаў.
У аўторак, 9 студзеня, будзе пераважна без ападкаў. На асобных участках дарог чакаецца галалёдзіца. Тэмпература паветра ўначы складзе 3-9 градусаў марозу, удзень — ад нуля да мінус 6 градусаў.
У сераду, 10 студзеня, надвор’е на большай частцы краіны па-ранейшаму будзе вызначаць вобласць павышанага ціску, і толькі ў паўночных і паўднёва-заходніх раёнах праявіцца ўплыў малаактыўных атмасферных франтоў. Будзе пераважна без ападкаў, толькі ў паўночных і паўднёва-заходніх раёнах Беларусі магчымы невялікі снег. На асобных участках дарог чакаецца галалёдзіца. Тэмпература паветра ўначы складзе ад нуля да мінус 6, пры праясненнях — 7-9 градусаў марозу. Удзень будзе ад мінус 4 да плюс 2 градусаў.


description: Прэзідыум Нацыянальнай акадэміі навук адмовіў вучонаму ў даплаце за званне члена-карэспандэнта АН.

title: Станіслаў Шушкевіч: “Спадзяваўся, што хаця б у Акадэміі навук пануе законнасць. На жаль, памыліўся…”

maintext: Як вядома, штогод у адпаведнасці з указам прэзідэнта Прэзідыум НАН сваім рашэннем зацвярджае спіс атрымальнікаў даплат за званне акадэміка і члена-карэспандэнта. Сёння гэтыя даплаты складаюць 462 і 396 рублёў адпаведна (14 і 12 тарыфных ставак першага разраду). На пачатку мінулага года заяву на атрыманне такой штомесячнай выплаты падаў і Станіслаў Шушкевіч. Яго яшчэ напрыканцы 1990-х гэтых выплат пазбавілі. Маўляў, Шушкевіч адарваўся ад навукі. Але зараз разам з заявай Шушкевіч дадаў матэрыялы, якія пацвярджаюць яго навуковую дзейнасць – у тым ліку спасылку на кнігу, аўтарам якой ён з’яўляецца і якая выдадзена ў Маскве навуковым выдавецтвам РОСПЭН, а таксама ў Вільнюсе, Варшаве,...


description: Каля 7,5 тыс. жыхароў Брэсцкага раёна і абласнога цэнтра падпісаліся пад петыцыяй за прыпыненне будаўніцтва акумулятарнага завода пад Брэстам, паведамляе БелаПАН са спасылкай на аднаго з ініцыятараў збору подпісаў, бярозаўскага актывіста Аб'яднанай грамадзянскай партыі, блогера Аляксандра Кабанава.

title: Петыцыя супраць завода пад Брэстам сабрала 7,5 тысяч подпісаў

maintext:
Збор подпісаў пад петыцыяй пачаўся 6 студзеня; усяго плануецца сабраць 15 тысяч подпісаў. Зварот у падтрымку прыпынення будаўніцтва завода і за правядзенне незалежнай экалагічнай экспертызы і паўторных грамадскіх абмеркаванняў будзе накіраваны ў Адміністрацыю прэзідэнта, Палату прадстаўнікоў, Брэсцкі аблвыканкам і абласны савет дэпутатаў.
Будаўніцтва завода пачалося на прамысловай пляцоўцы «Аэрапорт» у свабоднай эканамічнай зоне (СЭЗ) «Брэст». Будуе завод ТАА «АйПаўэр» — рэзідэнт СЭЗ. Падрадчык будаўніцтва — кітайскае ТАА «Аньхойская знешнеэканамічная будаўнічая карпарацыя». На заводзе будзе наладжаны поўны цыкл вытворчасці свінцова-кіслотных акумулятарных батарэй.
Пра пачатак будаўніцтва завода стала вядома напрыканцы 2017 года, калі жыхары прылеглых да будоўлі тэрыторый сталі абурацца тым, што завод будзе знаходзіцца занадта блізка да жылых дамоў, і што будаўніцтва было распачата без шырокага грамадскага амберкавання праекту.


description: Беларускі дызайнэр, графік, фатограф, паэт і перакладчык Міхал Анемпадыстаў памёр ва ўзросьце 53 год, расказала Свабодзе яго жонка Алена.

title: Памёр паэт і мастак Міхал Анемпадыстаў

maintext:
Раней паведамлялася, што ён у крытычным стане бы дастаўлены ў лякарню пасьля таго, як у ноч на 23 студзеня нібыта заснуў за кампутарам.
Міхал Анемпадыстаў нарадзіўся 16 сакавіка 1964 году ў Менску. Дызайнэр, фатограф, графік, паэт, публіцыст. Сябра Беларускага саюзу дызайнэраў і Беларускага ПЭН-клюбу. Навучаўся ў Менскай мастацкай вучэльні, працуе ў жанрах ужытковай графікі, ілюстрацыі, пляката, фатаграфіі. Удзельнічаў у калектыўных і пэрсанальных выставах за мяжой і ў Беларусі.
Анемпадыстава называюць адным са стваральнікам беларускай рок-паэзіі – ягоныя вершы сталі песьнямі N.R.M., «Новага Неба», Зьмітра Вайцюшкевіча, IQ48 і іншых, ён быў аўтарам славутага «Народнага альбому» (прызнанага «Альбомам году» на «Рок-каранацыі-1997»), перакладаў польскія рок-гіты для беларускіх сьпевакоў. «Чалавек году-2006» па вэрсіі інтэрнэт-парталу «Тузін гітоў».
Музычны журналіст Сяргей Будкін трымае сувязь са сваякамі Міхала Анемпадыстава і просіць тэрмінова дапамагчы ў зборы грошай на пахаваньне.
«Міхал Анемпадыстаў быў чалавекам неверагоднай энэргетыкі, вельмі мяккі, адукаваны, – згадвае Будкін. – Я думаю, што дзякуючы яму, ягоным песьням шмат хто зачараваўся беларускай мовай, музыкай, гісторыяй, культурай. Ён фактычна адзін са стваральнікаў беларускай нацыянальнай рок-паэзіі.
Нельга забываць, што Міхал быў шматбаковым творцам: дызайнэрам, намесьнікам старшыні Саюзу дызайнэраў Беларусі – шмат добра вядомых плякатаў зрабіў, быў графікам, публіцыстам, філёзафам, фатографам…
Я яго прымаў заўжды за маладога чалавека – як свайго равесьніка, хоць розьніца ў нас амаль у 20 гадоў была. Вельмі дзіўна, што такія людзі сыходзяць заўчасна».


description: Па выніках 2017 года зафіксаваная самая нізкая ў гісторыі суверэннай Беларусі інфляцыя — 4,6%.

title: У 2017 годзе зафіксаваная самая нізкая ў гісторыі суверэннай Беларусі інфляцыя

maintext:
Папярэдні рэкорд складаў 6,6% (у 2006 годзе). Інфляцыя ніжэйшая за 10% была зафіксаваная таксама ў 2005-м (8%) і 2010 гадах (9,9%). Хутчэй за ўсё цэны раслі ў 1993 і 1994 гадах (у 20 і 19,6 разу).
Паводле звестак Белстата, цэны на тавары і паслугі ў снежні 2017 года ў параўнанні з лістападам выраслі на 0,2%. У студзені года цэны павялічыліся на 0,9%, у лютым — на 0,5%, сакавіку — на 0,3%, красавіку — на 0,7%, маі — на 0,3%, чэрвені — на 0,7%. У ліпені і жніўні назіралася дэфляцыя, тады цэны знізіліся на 0,1 і 0,8% адпаведна. У верасні яны павысіліся на 0,3%, у кастрычніку — на 1,2%, у лістападзе — на 0,5%.
У снежні ў дачыненні да лістапада цэны на харчовыя тавары выраслі на 0,7% (за год — на 4,2%), на нехарчовыя — знізіліся на 0,9% (выраслі на 2%), на паслугі — выраслі на 0,5% (на 9,5%).
Афіцыйны прагноз уладаў прадугледжваў інфляцыю ў 2017 годзе ў межах 9%. Аднак, як паведаміў летам першы намеснік міністра эканомікі Дзмітрый Круты, урад разлічвае, што да канца года інфляцыя не перавысіць 6—6,5%.
У 2016 годзе спажывецкія цэны выраслі на 10,6%.
Згодна з планамі ўрада, рост спажывецкіх цэн у 2018 годзе павінен скласці не больш за 6% (у першым квартале — 2,7%, за паўгоддзе — 4,1%, за тры кварталы — 4,3%).
Праграмай сацыяльна-эканамічнага развіцця краіны на 2016—2020 гады прадугледжана зніжэнне інфляцыі да 5%.
Раней у каментары БелаПАН кандыдат эканамічных навук Уладзіслаў Ярашэвіч заявіў, што прычынай нізкай інфляцыі з’яўляецца цвёрдая грашова-крэдытная палітыка. Робячы прагноз на наступны год, эксперт адзначыў: «Вядзецца палітыка па росце даходаў насельніцтва і росце заробкаў, асабліва ў бюджэтнай сферы. Адразу на 30% паднятыя аклады для нізкааплатных работнікаў гэтай сферы, заднім чыслом на тыя ж 30% павышаны аклады для прафесарска-выкладчыцкага складу. Не выключана, што такія рашэнні будуць прымацца і далей. І як яны будуць уплываць на інфляцыю, цяпер складана сказаць. Але, хутчэй за ўсё, інфляцыя будзе трохі паскарацца. Сур’ёзна ўзраслі і аб’ёмы спажывецкага крэдытавання. Рост даходаў будзе і далей працягвацца. Трэба мець на ўвазе і палітычныя кампаніі: мясцовыя выбары, не за гарамі і прэзідэнцкія. Думаю, што інфляцыя будзе расці, але хочацца верыць, што яна не перавысіць 10%».


description: У Менскім гарадзкім судзе 22 студзеня праходзяць спрэчкі бакоў па «справе Regnum», у якой Дзьмітрыя Алімкіна, Юрыя Паўлаўца і Сяргея Шыптэнку абвінавачваюць у распальваньні нацыянальнай варожасьці і (Паўлаўца і Шыптэнку) ў незаконнай прадпрымальніцкай дзейнасьці за публікацыі на расейскіх рэсурсах, у тым ліку на сайце Regnum.

title: Пракурор запатрабаваў для аўтараў Regnum па 5 год турмы з адтэрміноўкай

maintext:
Пракурор Аляксандар Кароль запатрабаваў пакараць Дзьмітрыя Алімкіна, Юрыя Паўлаўца і Сяргея Шыптэнку 5 гадамі пазбаўленьня волі з адтэрміноўкай на 3 гады. Калі прысуд будзе такім («з адтэрміноўкай»), абвінавачаныя ня трапяць за краты, калі ня будуць парушаць вызначаны ім рэжым.
Пракурор прасіў суд улічыць станоўчыя характарыстыкі абвінавачаных.
«Парушэньняў закону пры завядзеньні крымінальнай справы не было», — пракурор
Пракурор Аляксандр Кароль мяркуе, што спэцыялісты, якія ўдзельнічалі ў экспэртызе артыкулаў падсудных, далі паказаньні, якія не супярэчаць заключэньню — працэдура праводзілася законна, лічыць пракурор. Ён канстатуе, што экспэрты былі кваліфікаваныя і добра падрыхтаваныя, у тым ліку праходзілі навучаньне ў Расеі.
Як мяркуе пракурор Кароль, на судовым сьледзтве было даказана, што падсудныя атрымлівалі грошы за свае артыкулы, вялі перамовы з працадаўцамі аб аплаце, запазычанасьці па аплаце, узгаднялі іншыя фінансавыя пытаньні.
Паводле пракурора, экспэрты абгрунтавана засьведчылі, што артыкулы падсудных узбуджалі нацыянальную варожасьць.
«Важны момант: адзначана экспэртамі, што нельга распаліць варожасьць толькі адной фразай, для гэтага патрэбна ўлічваць увесь тэкст і сытуацыю», — дадаў пракурор.
Сяргей Шыптэнка ў судзе
Сяргей Шыптэнка, паводле пракурора, перасылаў артыкулы пад рознымі псэўданімамі, якія часам мяняў. Прыналежнасьць яго да гэтых псэўданімаў даказана сьледзтвам, заявіў пракурор і спаслаўся на матэрыялы з электроннай пошты падсуднага. У матэрыялах Шыптэнкі, як і ў іншых падсудных, таксама знойдзеныя прыкметы злачынства па распальваньні варожасьці да беларусаў, сьцьвярджае пракурор:
«Пры гэтым аўтар не прапановаў уступіць ў дыскусію, а паведамляў свае думкі як нібыта агульнапрынятыя факты».
Артыкулы падсудных, мяркуе ён, былі скіраваная на ўзбуджэньне варожасьці ня толькі паміж беларусамі і рускімі, але і супраць прадстаўнікоў «амэрыканскага і нямецкага сьвету».
Дзьмітры Алімкін у судзе
Пракурор заўважыў, што Дзьмітрыю Алімкіну не інкрымінаваныя ягоныя артыкулы, дзе аўтар крытыкуе беларускую ўладу, а толькі тыя, дзе ёсьць прыкметы распальваньня варожасьці паводле нацыянальнасьці.
Разам з тым, пракурор палічыў важным увесьці некаторыя карэктаваньні абвінавачаньня Алімкіна. У тым ліку ён адмовіўся ад згадваньня ў абвінавачаньні прадстаўнікоў «амэрыканскага і нямецкага сьвету», бо, паводле экспэртаў, гэта не ёсьць прыкметай нацыянальнасьці.
У Юрыя Паўлаўца, паводле пракурора, не даказаная вялікая сума грашовых пераводаў з-за мяжы і таму адмовіўся ад часткі абвінавачаньня — аб незаконнай прадпрымальніцкай дзейнасьці. Гэтак сама пракурор вырашыў адмовіцца ад такога абвінавачаньня і на адрас Шыптэнкі.
Юры Паўлавец (зьлева) у судзе
Раней суд адмовіў адвакатам абвінавачаных у паўторнай экспэртызе іхных тэкстаў, а таксама паўторна адмовіўся выклікаць у якасьці сьведкі Лілію Ананіч – былую міністарку інфармацыі, пры якой пачалася «справа Regnum».
Алімкіна, Паўлаўца і Шыптэнку абвінавачваюць у «распальваньні нацыянальнай варожасьці групай асобаў» (ч.3 арт. 130 КК РБ), за што ім пагражае пазбаўленьне волі на тэрмін ад 5 да 12 год, Паўлаўца і Шыптэнку таксама абвінавачваюць у «незаконнай прадпрымальніцкай дзейнасьці» (ч.1 арт. 233 КК РБ), за што пагражае штраф, абмежаваньне волі на тэрмін да двух год ці пазбаўленьне волі да трох год. Мужчыны былі затрыманыя больш за год таму — яшчэ ў сьнежні 2016 году.
Яшчэ адзін фігурант справы, шэф-рэдактар Regnum Юры Баранчык, на запыт беларускага боку быў затрыманы ў сакавіку 2017 году ў Маскве, але неўзабаве яго вызвалілі. На Баранчыка завялі асобную справу.


description: “Народная Воля» запрашае да супрацоўніцтва журналістаў і фрылансераў.

title: "Народная Воля" запрашае журналістаў на сайт

maintext:
Сайт газеты «Народная Воля» запрашае да супрацоўніцтва журналістаў, фрылансераў. Калі вы: любіце ствараць навіны, умееце атрымоўваць гарачыя каментары і эксклюзіў, жадаеце рабіць тэматычныя спецпраекты, спрабаваць сябе ў новых жанрах – то мы чакаем вас!
Што патрэбна нам:
— цікавыя навіны, аўтарскія матэрыялы, рэпартажы, інтэрв’ю, аналітыка, праца з дадзенымі і інфаграфікай, з сацыяльнымі сеткамі.
Ідэальны кандыдат:
— па-майстэрску валодае словам
— прафесійна стварае журналісцкія матэрыялы
— арыентуецца ў акутальных падзеях і знаёмы з асаблівасцямі працы ў анлайне
— лёгкі на пад’ём
Умовы працы – па выніках сумоўя.
Калі ласка, дасылайце ваша рэзюмэ і прапановы, з чым бы вы хацелі працаваць. Пісаць на скрыню nvonlineinfo@gmail.com з пазнакай «Анлайн журналіст».